text:
Kuki ngomba kwemera Bibliya nk’ijambo ry’Imana? Rev SEBUGORORE Henry
KUKI NGOMBA KWEMERA BIBLIYA NK’IJAMBO RY’IMANA ?
" Ibyanditswe byera byose byahumetswe n’Imana kandi bigira umumaro wo kwigisha umuntu no kumwemeza ibyaha bye no kumutunganya, no kumuhanira gukiranuka kugira ngo umuntu w’Imana abe ashyitse afite ibimukwiriye byose ngo akore imirimo myiza yose."
1) Impamvu ya 1: Ngomba kwemera Bibliya nk’ijambo ry’Imana, kuko Umwuka w’Imana ariwe wayoboye abanditsi kwandika iby’Imana yashakaga ko bandika,
Kuva 32:16; Yeremiya 36:2 ; 2 Petero 1:21.
2) Impamvu ya 2: Umwami Yesu ubwe yatanze ingero nyinshi ku byanditwe byo mu isezerano rya kera ,
Lk 24:44-47
• Yavuze ku mwuzure w’igihe cya Nowa, Lk 17:26-27
• Isenyuka rya Sodomu na Gomora, Lk 17:28-29
• Kurimbuka kw’i Tiro ni Sidoni, Mt 11:21-22
• Pasika, Mt 26:2
• Amategeko, Mt 5:17
• Mose n’igihuru cyaka, Mk 12:26
• Yatanze ingero kuri: Yona, Dawidi, Salomon, Daniel, Aburahamu n’abandi.
3) Impamvu ya 3: Bibliya ni igitabo gifite ubumwe mu mpitagihe n’ubwo abanditsi ari benshi.
Bibliya yanditwe n’abantu 40 batandukanye ( abungeri, abarobyi, abategetsi, abakoresha b’ikoro, abaganga..) mu myaka nk’ 1500. Ariko ifite intumbero imwe kandi yerekana Imana imwe y’urukundo yakunze abanyabyaha.
4) Impamvu ya 4: Ubuhanuzi bwinshi bwo muri Bibliya bwamaze gusohora.
Iki ni ikimenyetso cyerekana ko Bibliya ari ijambo ry’Imana koko, Yesaya 7:14; Lk 24:14
Ubuhanuzi kw’ivuka rya Yesu Krisito
Ubuhanuzi k’urupfu no kuzuka kwe, Yesaya 53:1-12.
5) Impamvu ya 5: Ijambo ry’Imana rigira imbaraga.
Iyo ibyanditswe byera bitaba ijambo ry’Imana ntibyari kuba bifite imbaraga, Abahe 4:12.
6) Impamvu ya 6: Ubumenyi ( science) bwemeza ukuri ko muri Bibliya.
Abanyabwenge benshi ntibemeraga ukuri ko muri Bibliya. Bayifataga nka " mythe" cyane ku bijyanye no gusenyuka kw’imijyi ya sodomu na Gomora.
* Abanyamerika babiri: Walter Erast na Thomas Schaub, bemeje ko bavumbuye ibisigazwa by’iyi mijyi yombi hafi y’inyanja y’umunyu ( Mer morte).
7) Impamvu ya 7: Bibliya ibyara ibitangaza iyo tuyizeye.
Iyo tuyikoresheje ubuzima burahinduka.
* Umuvugabutumwa Billy Graham wabaye ikirangirire mw’ivugabutumwa, yavuze ko yamaze igihe kinini ashidikanya k’ukuri kwa Bibliya. Hashize igihe yaje kumurikirwa n’umucyo w’ijambo ry’Imana, avuga magambo agira ati:
" Bibliya niyo yonyine izaba itegeko rigenga imibereho yanjye n’umurimo wanjye : Rick Warren "
* Uwitwa Moody we yaravuze ati: " Ntabwo twahawe Bibliya nk’igitabo cyo kutwungura ubwenge ahubwo twayiherewe guhindura ubuzima bwacu", Imana ishimwe.
Rev SEBUGORORE Henry


c: text/html

text:
Mwaramuteseho banditsi namwe basomyi beza?
Ariko Africa Yepfo iradusebya nayo igakabya, Niho hari abagaburira abaturage baho Essanse, Inzoka, Niho Unasanga abategeka abantu/abakiristo baho Kurisha nkika, nibindi ntarondoye(Etc...) Nkibaza ubuyobozi bwiki gihugu impanvu ntacyo bukora kubintu nkibi????, Cyokora wasanga nababikora bashyigikiwe......., Ntawamenya!!!!
Ngarutse Kuruyu Pasiteri Bise izina(Mboro)....,
Yesu ati nijye nzira nukuli nubugingo kandi ntawujya kwa data ntamujyanye...John:14:6.., None Pasiteri Mboro ati Ndafasha abantu Kujya Mwijuru nibanyishyura ayo nshaka/Twunvikanye??? Ntagitabo nigeze Nsoma kimbwirako kujya Mwijuru Umuntu atanga ruswa/corruption!!!! Nkibi niki??? koko Mubantu Imana yiremeye?? Ikabaha Ubwenge nokumwuka wayo?
Ndagaya Cyane ibintu 2,
1-Leta yiki gihugu idasenya ibintu nkibi? Nkanibaza aho uyu atandukaniye Numujura/Umwambuzi.Nkuyu akwiriye guhanishwa nitegeko rihana abajura(Thieves)
2-Ndanagaya Abantu bakurikira Umuntu ufite Imyunvire Nkiyi.......
Ubwo nukuvuga ngo Umuntu wese ufite amafaranga azamujyana mwijuru???!!!!(Mwitonde..) Keretese Niba arijuru ryiwe /Sijuru Ry’Imana Tuwese Tuzi Cyangwa Dusoma Nomubyaditwe(Bible)
Mugire ibihe byiza... mubyo mukora byose.
Ubuhanuzi noneho buri muri Africa yepfo ko ari ubwo mu bihe byanyuma?? mwabonye nundi utera abantu insecticide no mu maso ngo arirukanamo abadaimon?? Isi peee
erega abanya southafrica nabajinga! none se wowe urumva nkibi wabibwira abanyarwanda?! niba mwasomye inkuru yose ntimwabonye ko bamwe bahise batangira kuyatanga! Rwandese turi special people niyo mpamvu mubona abazungu baduhoraho batubuza amahoro kandi nta zahabu na peteroli tugira!
Uyuwe nigicucu kbs
Uyo mupasiteri nuyobwa abantu ijuru niryabakiranutse iryamafaranga nirye
Bamwishyure... anasore na leta iryeho.
Uyu pastor ntago ari mboro gusa irindi zinarye ni mabya !!! Ntawundi wavugibyo.
Abapasiteri
Mana Data wa twese ndagusabye cyane ngo Mwuka wawe wera agaragare muri kariya gace kibasiwe n, umwanzi satani urimo kuyobya abantu wiremeye.
Nyamara akandi ibi ni ibimenyetso bigaragaza ko isi igeze kumusoszo rwose. Gusa ibi bikomereze abari muri Kristo kumuguma ho cyane.
Musengere ababantu buzuye umwuka wo kuyobya abana b Imana kuko kristo yitangiye abantu kubuntu.
kandi kuko yakunze abari mwisi cyane byatumye itanga umwana wayo, kugirango abazamwizera bazahabwe ubugingo buhoraho.
uwo muntu numutekamutwe. Mumureke Imana izamukoza isoni. Imana ibahe umugisha
jyewe ayo ntayo nabona nzemera nipfire kuko ndumva ijuru ariryabaherwe
uwo mu pasteur yarasaze bazajye kumuvuza ndumva ibye ari danger
Iryo zina ngo Mboro hazaza na Gituba.
Iyi myemerere iratangaje.

robotstxt: allowed

filter: keep


text:
Imana iduhamagarira gukora ibintu bidasanzwe
Ibitabo byinshi kandi by’abahanga byigisha ukuntu umuntu akora ibintu byiza akunguka cyangwa se agatera imbere mu buryo bumenyerewe. Gusa iyo urebye ibibera ku isi hari ubwo usanga ari amahame y’ibyanditse muri Bibiliya bigenda bikoreshwa mu buryo butandukanye mu rwego rwo kuzanira isi ibisubizo.
Hano icyo tugiye kuvugaho ni ukwegurira Imana ubuzima bwose ikagukoresha ibintu bidasanzwe, abantu batamenyereye. Hari abantu benshi Imana yagiye ihamagara ikabakoresha ibyo washyira mu bwenge bwa muntu bikakuyobera ariko bigakorwa.\
Dufate ingero Imana ihamagara Nowa gukora inkuge, wumva bimeze nk’inzozi kuko yamuhaye ingano yabwo, ibyo azatwaramo, mbese bwari ubwo gushyiramo hafi isi yose kuko yafashe ku nyamaswa zose. Imana yamuhamagariye gukora umushinga usa nudashoboka, ariko yarabikoze abifashijwemo n’Imana. Itangiriro 6:13
Imana yitegereje Nowa isanga atazabasha kumenya ibipimo by’inkuge, irabimuha, icyo yakoze ni ukumva no kumvira. Abantu b’icyo gihe bamufashe nk’umusazi ariko umwuzure umaze kuza nibwo bamenye ko yari yatumwe n’Imana.
Aburahamu n’isezerano rimeze nk’iridashoboka. Kubwira umuntu nka Aburahamu wari ugeze mu zabukuru ngo azaba sekuruza w’amahanga, ko abamukomokaho bamera nk’inyenyeri, umucanga wo ku nyanja, bisa nibidashoboka. Itangiriro 17:4
Byari bigoye kuko we n’umugore we Sara bari bashaje ariko Imana izajya iduhamagarira gukora ibidasanzwe no kuba mu bidasanzwe, ubu Aburahamu ni sogukuruza w’abizera.
Mose Imana yamuhaye umutwaro wo kujyana abantu barenga miliyoni ebyiri abavana mu gihugu cya Egiputa, ku myaka ye myinshi ngo abajyane mu gihugu Imana yari yarasezeranije Aburahamu nyuma y’imyaka hafi 700.
Mose byari bigoye, akuze, atinya, atazi kuvuga, yumvaga bitakunda no guhinguka imbere ya Farawo. Yanabarekura se gutwara abantu bangana gutyo, mukanyura mu butayu, nta mazi, nta biryo, wakwibaza ngo Mose yemeye yumva bazabaho gute? Kuva 3
Ariko Imana iduhamagarira gukora ibidasanzwe kandi ikadushoboza. Amateka ya Mose n’Imana ni kimwe mu bintu bihamiririza abantu imbaraga zihambaye z’Imana.
Mariya wabyaye Yesu, ari mu bantu Imana yakoreyeho ikintu utanagenekereza mu bwenge bw’abantu ko gishoboka, kubyara nta mugabo mwaryamanye. Malayika Gaburiyeli abimubwira yibajije inzira bizanyura biramuyobera ariko byarakunze.
Icyakora hari ikintu yavuze kiza ati ‘’ Dore ndi umuja w’Umwami Imana, bimbere uko uvuze.’’ Luka 1:38
Yumvise umugambi w’Imana urenze ibitekerezo bye ahitamo kubishyira mu maboko y’Imana ngo ishohoze gushaka kwayo.
Nubwo waba uri umuntu usanzwe ushobora gukora ibintu bidasanzwe.
Umuntu avuze iby’abantu Imana yakoresheje ibidasanzwe yabona urutonde rurerure.
Icyo dusabwa ni uguturiza Imana gusa, ntizakoresha abashoboye izakoresha ababoneka mu buryo bw’Umwuka n’umubiri kandi bemera gusohoza ubushake bwayo mu isi.
Ntabwo idusaba kubikoresha imbaraga zacu ahubwo idusaba kuyiha ubuzima bwacu ikadukoresha.


text:
Nyuma w’umwaka imirenge 3 idafite abayobozi barasaba kubahabwa
Bamwe mu baturage bo mu mirenge ya Bigogwe,Jomba na Karago barasaba guhabwa abanyamabanga nshingwabikorwa nyuma y’umwaka batabafite.
Abaturage bavuga ko kuba badafite abanyamabanga nshingwabikorwa b’imirenge bituma hari zimwe muri serivise batabona nk’uko bikwiye,bagasaba ko babashakirwa vuba.
Umwe muri bo utarashatse ko izina rye ritangazwa yagize ati “iyo uri uw’ by’agateganyo hari ibyemezo udafata ukaba wakwifata bityo rero nabyo ugasanga birimo kudindiza umurenge.â€
Yongeyeho ati “umuyobozi agomba kuboneka vuba kuko hari ibibazo by’abaturage ureba ugasanga umuyobozi yakagombye gukora ntibikorwe,umusimbura nawe ntabikore  kubera ko biba bitari mu bubasha bwe kuko aba ataremezwa. Icyo kibazo cyakwihutirwa ngo gikemuke.â€
Abaturage barasaba abanyamabanga nshingwabikorwa babayobora mu gihe kuva muri Gashyantare 2015 bayoborwa n’abashyinzwe irangamimerere.
Mbere,abaturage bari bijejwe ko muri Nyakanga 2015,bagombaga kuba barababonye ariko ntibyakunda kubera nta watsinze ikizamini.
Ngabo James umunyamabanga nshingwabikorwa w’akarere ka Nyabihu avuga ko ikibazo abaturage bafite cyumvikana kandi ko bagerageje kugishakira umuti kugeza n’ubu ukaba utaraboneka.
Icyakora yizeza abaturage ko mu kwezi kwa Mata 2016 iyi mirenge bifuza ko yaba yabonye abanyamabanga nshingwabikorwa.
Yagize ati “mu mpera za 2015 iyo myanya yashyizwe ku isoko,abantu baraza bakora ibizamini,ibisubizo bije dusanga ntawagejeje kuri 70% kandi amategeko ateganya ko iyo batagejeje 70%ntawe uba watsinze.â€
Yongeraho ko ubu bagiye gusubiza iyi myanya ku isoko bagasaba RALGA kubyihutisha kugira ngo nibura mu mpera za Mata 2016, abaturage bazabe babonye abayobozi muri iyi mirenge dore ko n’akazi kenshi ngo usanga gakorerwa mu mirenge.
Abayoboraga iyi mirenge 3 bamwe bahinduriwe imirimo abandi bajyanwa mu yindi mirenge.
Mutwarangabo Simon wayoboraga umurenge wa Bigogwe yagizwe umuyobozi ushinzwe iterambere ry’imibereho myiza y’abaturage mu karere “Director of Social Developmentâ€.Rurangwa Manzi wayoboraga Jomba akaba yarimuriwe mu murenge wa Jenda.
Munyambabazi Seleman wayoboraga Jenda,ubu ni umuyobozi ushinzwe imiyoborere myiza ku karere “Director of good governanceâ€.Karehe Bienfait wayoboraga Karago ubu ayobora umurenge wa Mukamira.


text:
Abantu basutse amaherena bakenera guhinduranya uburyo bayafungamo kuko akenshi bayamarana igihe kinini bikaba byaba byiza kugenda uhinduranya uburyo uyafungamo kugirango uhindure isura abantu bakumenyereyemo
Amadread ashobora gukorerwa insokozo nziza ku buryo wayajyana ahantu hiyubashye nko mu nama zikomeye z’ibigo bitandukanye ndetse hari n’abayasokoza neza bakayajyana mu bukwe batarinze gusukura ngo bakoreshe imisatsi muri salon.
Ni byiza kandi gukorera isuku amadreads kugirango atazamo umuhumuro mubi kandi ukagira umuntu umwe wizeye uzajya uyasubiramo mu gihe yatangiye gusaza kugirango asubirane isura.
Insokozo y’amadreads
Abantu basutse amaherena bakenera guhinduranya uburyo bayafungamo kuko akenshi bayamarana igihe kinini bikaba byaba byiza kugenda uhinduranya uburyo uyafungamo kugirango uhindure isura abantu bakumenyereyemo
Labels: umusatsi


text:
- abana ba nyakwigendera ;
- se na nyina ba nyakwigendera ;
- abavandimwe ba nyakwigendera basangiye se na nyina ;
- abavandimwe ba nyakwigendera basangiye umubyeyi umwe ;
- ba se wabo, ba nyirasenge, ba nyirarume na ba nyina wabo ba nyakwigendera.
Buri rwego rw’abazungura ruzitira izindi mu rutonde rw’izungura.
Buri wese upfuye mu bashyingiranywe bafitanye amasezerano y’ivanguramutungo risesuye, azungurwa n’abazungura be hakurikijwe urutonde ruvugwa mu ngingo ya 66 y’iri tegeko.
Abavandimwe ba nyakwigendera bahuje umubyeyi umwe, ba se wabo, ba nyirasenge, ba nyina wabo, ba nyirarume, ba bamwana n’abaramu ntibazungura isambu ya nyakwigendera yahawe n’umuryango akomokaho iyo badahuriye ku gisekuru cyayimuhaye, keretse iyo bigaragaye ko abahuriye nawe ku gisekuru cyamugabiye iyo sambu batakiriho.
Byavuye mu mategeko mbonezamubano.


text:
ven.
23
nov.
2012
ISOMO RYA MBERE
Igitabo cy’Ibyahishuriwe Yohani Intumwa
(Hish 20, 1-4.11-15 ; 21, 1-2)
Jyewe Yohani, 20,1mbona umumalayika wamanukaga mu ijuru, afite mu kiganza urufunguzo rw’ikuzimu n’umunyururu munini. 2Afata cya Gikoko, Inzoka ya kera na kare, ari yo Sekibi na Sekinyoma, maze arakiboha ngo kigume ku ngoyi imyaka igihumbi. 3Nuko akiroha mu nyenga arahafunga, arahadanangira kugira ngo kitazongera kuyobya amahanga, kuzageza ko hashira imyaka igihumbi ; ariko hanyuma y’ibyo kigomba kuzarekurwa igihe gitoya.
4Mbona kandi intebe ; abaje kuzicaraho bahabwa ububasha bwo guca imanza. Hanyuma mbona abishwe baciwe imitwe, bazize kuba abahamya ba Yezu n’ab’ijambo ry’Imana ; mbona n’abanze gusenga Igikoko n’ishusho yacyo, kandi batigeze bashyirwaho ikimenyetso cyacyo ku gahanga no ku kiganza. Nuko bongera kuba bazima, maze bima ingoma hamwe na Kristu imyaka igihumbi. 11Nuko mbona intebe nini yererana n’Uwari uyicayeho. Isi n’ijuru biramuhunga, ntibyongera kugaragara ukundi. 12Hanyuma mbona abapfuye, abakuru n’abato bari bahagaze imbere y’intebe y’ubwami ; nuko ibitabo birabumburwa. Habumburwa ikindi gitabo ari cyo cy’ubugingo ; maze abapfuye bacirwa imanza hakurikijwe ibikorwa byabo byanditswe muri ibyo bitabo. 13Inyanja irekura abapfuye bayirimo, Urupfu n’Ukuzimu na byo birekura abapfuye byari bifite, maze buri wese acirwa urubanza hakurikijwe ibikorwa bye. 14Nuko Urupfu n’Ukuzimu birohwa mu nyenga y’umuriro. Iyo nyenga y’umuriro rero ni yo rupfu rwa kabiri. 15Kandi n’umuntu wese utari wanditse mu gitabo cy’ubugingo, na we yaroshywe muri iyo nyenga y’umuriro.
21,1Hanyuma mbona ijuru rishya n’isi nshya ; koko rero ijuru rya mbere n’isi ya mbere byari byazimiye, n’inyanja itakiriho. 2Nuko mbona Umurwa mutagatifu, Yeruzalemu nshya yururukaga iva mu ijuru ku Mana, yabukereye nk’umugeni witeguye gusanganira umugabo we.
ZABURI (Zab 84 (83), 2-3, 4, 5-6, 11)
Inyik/ Dore ingoro y’Imana mu bantu !
Uhoraho, Mugaba w’ingabo,
mbega ngo ingoro zawe zirantera ubwuzu !
Umutima wanjye wahogojwe
no gukumbura inkomane z’Uhoraho ;
umutima wanjye n’umubiri wanjye,
biravugiriza impundu Imana Nyir’ubuzima.
Ndetse n’igishwi cyibonera inzu,
n’intashya icyari ishyiramo ibyana byayo,
ku ntambiro zawe, Uhoraho, Mugaba w’ingabo,
Mwami wanjye kandi Mana yanjye !
Hahirwa abatuye mu Ngoro yawe,
bakagusingiza ubudahwema !
Hahirwa abantu bisunga ububasha bwawe,
bahorana umugambi wo kugana Ingoro yawe.
Kuko umunsi umwe mu nkomane zawe,
undutira iyindi igihumbi namara ahandi,
mpisemo kwigumira mu irebe ry’Ingoro y’Imana yanjye,
aho gutura mu mahema y’abagiranabi.
IBANGONDIRIMBO RIBANZIRIZA IVANJILI (Lk 21, 28)
Alleluya Alleluya.
Nimwubure umutwe mukomere,
kuko uburokorwe bwanyu bwegereje.
Alleluya.
IVANJILI
+ Luka (Lk 21, 29-33)
Muri icyo gihe, Yezu yabwiraga abigishwa be iby’ihindukira rye ; 29nuko abacira umugani ati “Nimwitegereze umutini n’ibindi biti. 30Iyo birabije mumenya ko igihe cy’imbuto cyegereje. 31Namwe rero nimubona ibyo bibaye, muzamenye ko Ingoma y’Imana yegereje. 32Ndababwira ukuri : iki gisekuru ntikizashira ibyo byose bitabaye. 33Ijuru n’isi bizashira, ariko amagambo yanjye ntazashira.”


text:
Bitewe n’ubuzima tunyuramo, hari igihe umwanzi abutugoteramo; tukisanga nta mpamvu yo gushima. Nyamara Imana ishaka ko tubaho ubuzima bunyuzwe kanda bushima muri byose.
Izi ngingo eshatu zagufasha kwikuramo umwuka wo kutanyurwa; ukajya uhora ushima:
1. Genzura neza intego yawe
Biragoye guhora ushima iyo uhanze amaso ku bibazo uhura nabyo gusa. Nko kuba ukennye, udafite ibyo wifuza, kuba utaragera aho wifuga kugera: haba mu kazi, mu rugo, ku bana, n’ibindi.
Mu by’ukuri, kuba udafite bene ibi, birababaje. Ariko ntukwiye kubyishingikirizaho. Ntibikwiye kuba intego nyamukuru yawe. Kamere muntu ihora ishaka ibyiza gusa.
Ntawe uragera aho avuga ko nta bindi akeneye. Twese duharanira gutera intambwe yo kugera kuri byinshi. Aho guhanga amaso ibibazo, jya ufata ko urwego ugezeho ari rumwe mu zigize urugendo rw’iterambere. Erega n’abari imbere yawe, baciye mu bibazo.
2. Jya wishimira aho wavuye n’aho ugeze
Hari igihe Satani aguheza mu kwicuza, bigatuma wibagirwa no kwishimira aho ugeze.
Akenshi wisanga uri muri “Iyo mbimenya, nari kubigenza gutya. Iyo bitagenda kurya, ntibyari kuba bimeze bitya”. Mbega ukisanga mu maganya gusa. Iyo umuntu ari mu maganya, ntabona ibyo yashimira Imana.
Hitamo kwishimira aho ugeze: intambwe umaze gutera: ayo maganya no kwicuza bishire.
3. Shima Imana ku byo ufite
Niba ushobora gusoma ibi, wakayishimiye ko yaguhaye kureba ukabona! Hari abatabasha kubisoma. Yishime kuko ubasha gutekereza.
Yaguhaye ubuzima; nturwaye, iguha umuryango, urukundo, ubwenge, amaboko, amaguru, guseka n’ibindi. Erega hari benshi batabifite. Jya uzirikana ko wowe wabiherewe ubuntu. Ibi byonyine byagatumye uhora ushima.
Hari umuhanga umwe wavuze ati, “Jya wishimira ibyo ufite; bizarangira ubonye byinshi. Nurarikira ibyo udafite, ntuzigera na rimwe ugira ibiguhaje.”
Ikigaragara cyo ni uko Imana ishaka ko tubaho ubuzima bushima, tangira kwitoza gushima no mu two ubona nk’aho ari duto. Ikuremo umwuka wo kugaya, utangire ushime kandi unezerwe.


text:
Gakenke : Imiyoborere myiza ni iha umuturage agaciro-Bosenibamwe Aime
Mu nama yabaye ku itariki ya 06/02/2012 yari igamije gusuzuma aho Akarere ka Gakenke kageze gashyira mu bikorwa imihigo y’uyu mwaka, Guverineri w’Intara y’Amajyarugu yasabye abayobozi batandukanye More...
Abatuye Rulindo barasabwa kurushaho kwiteza imbere muri uku kwezi kw’ imiyoborere myiza
Abaturage b’ akarere ka Rulindo barasabwa kurangwa n’ ibikorwa by’ iterambere muri uku kwezi kw’ imiyoborere myiza, kuko nta wagera ku miyoborere myiza nta terambere rihari. Minisitiri More...


text:
Umumaro wo gusenga Nyiramutoni Gaudiose
IKIGISHO KIVUGA NGO “UMUMARO WO GUSENGA”
GUSENGA BIGIRA UMUMARO MWINSHI IYO TUBIKORANYE UMWETE NTA N’UBURYARYA DUFITE (MATAYO 6: 5-8)
(Ni musenga ntimukamere nk’indyarya ,kuko bakunda gusenga bahagaze mu masinagogi no mu nzira ngo abantu babarebe .ndababwira ukuri y’uko bamaze kugororerwa ingororano zabo, wehoho n’usenga ujye winjira munzu ubanze ukinge urugi,uhereko usenge so mwihereranye nuko so ureba ibyo ahiherereye azakugororera.
MU BICE BIRINDWI(7) BY’INGENZI
1. GUSENGA NI UKUGANIRA N’IMANA (KUVA19:10-11,14)
(Uwiteka abwira Mose ati « jya ku bantu ubeze none n’ejo,bamese imyenda yabo uwa gatatu uzasange biteguye,kuko k’umunsi wa gatatu Uwiteka azamanukira imbere y’ubwo bwoko bwose k’umusozi sinayi ».)
Icyitonderwa: Mbere yo gusenga tugomba kubanza kwitunganya cg kwiyeza kuko Imana si nk’umuntu.
TUGOMBA GUSENGA TWABANJE KWIYEZA KUKO IMANA SI NK’UMUNTU KUKO IREBA IMBERE MU MUTIMA IKAREBA N’INYUMA.
2. MU GUSENGA NIHO TUBWIRIRA IMANA IBYACU (YESAYA38:2-8)
N’uko Hezekiya yerekeye ivure atakambira Uwiteka ati ndakwinginze Uwiteka, uyu munsi wibuke ko najyaga ngendera mu by’ukuri imbere yawe n’umutima utunganye ,ngakora ibishimwa imbere yawe.
Maze ijambo ry’Uwiteka rigera kuri Yesaya riti : Subirayo ubwire Hezekiya uti “Uwiteka Imana yasogokuruza Dawidi iravuze iti”numvise gusenga kwawe mbona n’amarira yawe ,kubaho kwawe nzongeraho imyaka cumi n’itanu kandi nzagukizanya n’uyu murwa mbakize umwami wa Ashure ,nzawurinda.”
NIDUSENGANA UMUTIMA WEJEJWE KANDI UFITE IBYIRINGIRO TUZUMVIRWA.
3. GUSENGA GUSUBIZAHO IMFATIRO ZARI ZISENYUTSE (1SAMWEL1:12-20)
(Kandi yarafite abagore babiri (2) ,umwe yitwaga Hana undi yitwaga Penina niwe warubyaye ariko Hana we yari ingumba...Ahiga umuhigo aravuga ati « Nyagasani Nyiringabo ,nureba umubabaro w’umuja wawe ukanyibuka ,ntunyibagirwe ukampa umwana w’umuhungu ,nzamutura Uwiteka abe uwe iminsi yose yo kubaho kwe ,kandi icyuma cyogosha ntikizamugera ku mutwe.» nuko akomeza gusenga atyo imbere y’Uwiteka,Eli yitegereza umunwa we kandi muri uwo mwanya Hana yasabiraga mu mutima we ,iminwa ye ikanyeganyega ariko ijwi rye ntirihinguke .nicyo cyatumye Eli yibwira ko yasinze igihe gisohoye Hana asama inda ,bukeye abyara umwana w’umuhungu amwita Samweli ati « kuko na musabye uwiteka »
BISABA KWIZERA KWIHANGANA KU GATEGEREZA ISAHA Y’ IMANA cg IGIHE CYAYO.
4.GUSENGA GUHISHURA IBIHISHWE(DANIEL2:16-19)
Daniel aherako asanga umwami,amusaba umunsi ngo azamumenyeshe ibyo yabazaga nuko Daniel ajya mu nzu ye,abibwira bagenzi be Hananiya na mishayeri na Azariya kugirango bingingire Imana yo mu ijuru ibyo bihishwe ,ngo ibagirire imbabazi batarimburanwa n’abanyabwenge bandi b’I Baburone nuko ibyo byahishwe bihishurirwa Daniel mu nzozi yarose ninjoro.maze Daniel ashima Imana yo mu ijuru.
UMUNTU NTAGOMBA KUGENDA NK’IMPUMYI AGOMBA KUGIRA IHISHURWA
5. MU GUSENGA NIHO DUKURA IMBARAGA (MATAYO26:36,42)
Yigira imbere ho hato arunama ,aterura amagambo ati “Data niba bishoboka iki gikombe kindenge ,ariko bye kuba uko jyewe nshaka ,ahubwo bibe uko wowe ushaka yongera kugenda ubwa kabiri arasenga ati “Data niba bishoboka ko iki kindenga ,ngo kereka nkinywereyeho ,ibyo ushaka abe aribyo biba”
UMUKIRISITU UDASENGA AVA MU BYIZERWA cg ARAGWA
6. MU GUSENGA NIHO DUKURA KUNESHA (1SAMWEL17:45-50)
45. Dawidi abwira umufilisitiya ati ” wanteranye inkota n’icumu n’agacumu, ariko njyewe nguteye mu izina ry’uwiteka nyiringabo, imana y’ingabo za isiraheli wasuzuguye”. Uku niko dawidi yahanguje umufilisitiya ibuye ry’umuhumetso aramunesha aramwica kandi nta nkota Dawidi yari yitwaje.
Umukirisitu udasenga araneshwa mubigeragezo
7. MU GUSENGA NIHO DUKURA GUHAMYA (MATAYO10:32-33)
Umuntu wese uzampamiriza imbere y’abantu ,nanjye nzamuhamiriza imbere ya Data uri mu ijuru. Ariko uzanyihakanira imbere y’abantu wese, nanjye nzamwihakanira imbere ya Data uri mu ijuru .
TUGOMBA GUSENGA ARIKO TUGAHAMYA IGIHE ICYARI CYO CYOSE KUKO NTAGIHE DUHAWE CONGE.
1.UGAHAMYA IMBERE Y’ABANTU
2.UGAHAMYA IMBERE Y’IBINTU
3.UGAHAMYA IMBERE Y’UBUTUNZI
4.UGAHAMYA IMBERE Y’ICYAHA
5.UGAHAMYA IMBERE Y’URUPFU
NYIRAMUTONI GAUDIOSE
UMUDUGUDU : KUMUKENKE
PAROISSE : GASAVE
TEL : 0783154641 MTN
0733154642 AIRTEL
E-mail: mutonigaud@gmail.Com
Gaudiose.nyramutoni@minijust.gov.rw


text:
Yatawe muri yombi ashinjwa gukuramo inda
Umukobwa wo mu kigero cy’imyaka nka 22 wakoraga kuri Motel du Lac, ahazwi nko kw’Alphonse i Nyamasheke, yatawe muri yombi ashinjwa gukuramo inda mu gihe byari bizwi ko atwite.
Bamufashe mu gitondo cyo ku wa 14 Kamena 2016 mu Mudugudu wa Maseka mu Kagari ka Kibogora mu Murenge wa Kanjongo ho mu Karere ka Nyamasheke, mu gihe ushijwa akomoka mu Kagari ka Kigoya mu Murenge wa Kanjongo.
Umunyamabanga Nshingwabikorwa w’Umurenge wa Kanjongo, Ngendahimana Leopord, avuga ko uwo mukobwa yakoraga mu kabari kitwa Motel du Lac, akaba yari amaze iminsi bizwi ko atwite nyamara akaza kunyuzamo agataha akagaruka ameze nk’urwaye, bamubwira kujya kwa muganga akanga, bikaza kugaragara ko yakuyemo inda.
Yagize ati “Abo babanaga babonye ko atagifite inda kandi ataka cyane bamubwira kujya kwa muganga aranga nyamara biza kugaragara ko ashobora kuba yakuyemo inda kuko hari ibimenyetso babonaga.
Hakurikiyeho ko inzego z’umutekano zihita zimujyana kwa muganga ngo hamenyekane niba koko ari we wihekuye”.
Ngendahimana asaba abakobwa bose kwihangana bakemera kubyara igihe bakoze imibonano mpuzabitsina idakingiye, kuko ibyo bakora bishobora kubakururira akaga k’urupfu kandi ko baba bakoze icyaha cyo kwica umuziranenge.
Yagize ati “Nta mukobwa wishimira kubyara atarashaka ariko kandi bibuke ko baba bagiye kwica umuziranenge udafite icyaha. Ntibaba bazi icyo ashobora kuzaba, niba byabayeho ko batwara inda batarashaka bajye babyihanganira, aho gukora ibintu nka biriya”.
Kugeza ubu, nta mpamvu nyayo ivugwa yaba yatumye uyu mukobwa akuramo inda yari atwite.
Uyu mukobwa yajyanwe gupimwa mu Bitaro bya Kibogora, ahava yerekeza kuri Sitasiyo ya Polisi ya Kanjongo mu gihe hagishakishwa abashobora kuba bamufashije gukuramo inda.
Ibitekerezo ( 5 )
hanyuma ko mutatugaragariza amafoto y’iyo nkora mahano.bakobwa,isi yabaye icyaha,yuzuyemo ibishuko byinshi ariko dukwiye kubitsinda kdi tukibukako umubiri tuwutegeka utadutegeka.niba kwifata byanze,udukingirizo turahari,niba bibaye ngombwa ko uyitwara,emera uyibyare kuko uwo ugiye kwica,ntabwo uzi icyo yari buzabe(uwo yari kuzaba we).muzakurikirane amakuru y’ibyamamare kuri iyi si dutuye,uzasanga baravute muburyo bugoranye.DUTINYE KDI IMANA
Nukuri Bakobwa Nkunda Mwareka Gukra Ibi Bintu Koko!birababaje pee
Nkajye nkurubyiruko ndumva bida kwiye? nikibazo?????
Gukuramo inda nicyaha,kandi niba usambanye ugomba no kwirengera ingaruka zabyo,ushobora gutwita,kwandura indwara zidakira nibindi byinshi.rero nimwifate basore namwe nkumi.
Nubwo ndi umwana w’imyaka 10,nshobora kumugira inama kandi zikamufasha.Njyewe icyo nababwira nuko mwakitwarika neza mubyo mukora mubikorane ubushishozi n’ubwenge kuko ntabwo ari rwo rugero rwiza muduha nk’abarumuna banyu,nimushake mureke gutwara mukiri bato.MURAKOZE.


text:
umugore w'umukirekazi afite umushoferi umutwara,n'uwo mushoferi afite umugore n'umwana umwe,wamukirekazi yaje gukunda wamushoferi we akajya amugurira utuntu twiza akamuha na cash,umunsi umwe wa mugore aza kugotesha wamugabo ashiduka baryamanye,wamugabo ntibyamushimisha,aza noneho no gutangira kurarayo,ariko umugabo ntibibwira umugore we,akamubwira ko imodoka iba yamupfiriyeho,umushoferi aza kubwira nyirabuja ko adashaka kubabaza umugore we,umukirekazi ati ubwo nuko nta cash abona,kugirango atazaduteraho induru,amupangira igipangu kiza cyane,hiace yo kuzana iposho.n'ivatiri yo kugendamo,mbibutse ko mbere y'uko uwo mugabo abona ako kazi bari mubuzima bubi cyane,uwo mukirekazi abwira uwo mugabo ko azajya arara iwe ariko igihe amukeneye akamubona,yakwanga akabaka ibyo yabahaye byose,ihurizo rikomeye umugore n'umugabo bareba gusubira mubuzima bari barimo akabona bikomeye,wabagira iyihe nama mubahe inama zanyu please!
Umugore w'umukirekazi afite umushoferi umutwara...
umugore w'umukirekazi afite umushoferi umutwara,n'uwo mushoferi afite umugore n'umwana umwe,wamukirekazi yaje gukunda wamushoferi we akajya amugurira utuntu twiza akamuha na cash,umunsi umwe wa mugore aza kugotesha wamugabo ashiduka baryamanye,wamugabo ntibyamushimisha,aza noneho no gutangira kurarayo,ariko umugabo ntibibwira umugore we,akamubwira ko imodoka iba yamupfiriyeho,umushoferi aza kubwira nyirabuja ko adashaka kubabaza umugore we,umukirekazi ati ubwo nuko nta cash abona,kugirango atazaduteraho induru,amupangira igipangu kiza cyane,hiace yo kuzana iposho.n'ivatiri yo kugendamo,mbibutse ko mbere y'uko uwo mugabo abona ako kazi bari mubuzima bubi cyane,uwo mukirekazi abwira uwo mugabo ko azajya arara iwe ariko igihe amukeneye akamubona,yakwanga akabaka ibyo yabahaye byose,ihurizo rikomeye umugore n'umugabo bareba gusubira mubuzima bari barimo akabona bikomeye,wabagira iyihe nama mubahe inama zanyu please!


text:
Nkombo: Bakora urugendo rw’amasaha ane bajya ku isoko
Abaturage bo ku kirwa cya Nkombo mu Karere ka Rusizi bavuga ko kutagira isoko rusange bibadindiza bigatuma batabasha kwikura mu bukene.
Aba baturage bavuga ko kutagira isoko bituma hafi ya bose bajya gushakira imibereho mu burobyi bw’amafi n’isambaza bakorera mu kiyaga cya Kivu.
Abo baturage batuye kuri icyo kirwa kiri mu kiyaga cya Kivu rwagati bavuga ko isoko rya hafi bajya guhahiramo barigeraho bakoze urugendo rw’amasaha ane; nkuko Bamporiki Emmanuel abivuga.
Agira "Tugera hano hepfo ku mazi tugafata ubwato tukambuka dutanze 200RWf, wagera ku musozi ugafata moto ya 1500RWf ikakugeza mu mujyi (Kamembe) waba udafite amafaranga ukagenda n’amaguru icyo gihe bitwara amasaha ane."
Akomeza avuga ko amasoko bahahiramo ari mu mirenge ya Kamembe na Nkanka bahana imbibi.
Bamporiki avuga ko begerejwe isoko byatuma bihangira indi mirimo ijyanye n’ubundi bucuruzi aho gukora gusa uburobyi.
Agira ati "Ino umuntu abona ibihumbi magana atatu (ibihumbi 300RWf) akorera mu mazi (mu burobyi) kandi wabona yanabona umugisha wo kuba yakorera mu isoko.
H afi yatwese 80% ibitekerezo byahereye mu mazi kubera ko ntahandi twakorera. Icyo twifuza ni isoko kuko abenshi bari inyuma kubera kutagira isoko."
Mugenzi we witwa Mukabange Françoise we avuga ko usibye agasoko gato k’isambaza gusa nta handi hafi babona ho guhahira ibindi bifuza.
Agira ati "Ako gasoko ni akabadamu ko guhahiramo isambaza gusa, Telefoni ntiwayibona ino , Radio ntiwayibona ino, umwenda mwiza ntiwawubona ino turifuza ko baduha isoko rwose."
Umuyobozi w’akarere ka Rusizi, Harerimana Frederic avuga ko ibyifuzo by’abaturage ari byo bigenderwaho mu gushyira mu bikorwa ingengo y’imari.
Abwira abaturage ko niba hari ubutaka bwo gushyiraho isoko, baba batangiye kubutunganya mu igihe akarere kari gushakisha ubushobozi bwo kubaka.
Agira ati "Ibyo abaturage bifuza nibyo duhuriza hamwe tukareba ibikomeye kurusha ibindi tugahuza n’ingengo y’ imari ikibazo tukaba tuzagenda tugikemura bitewe n’ubushobozi.
Niba hari ubutaka buhari bwo gushyiraho isoko abaturage batangira kugira ibikorwa bimwe babukoreraho natwe tugasigara dushaka ubushobozi buhagije bwo gukemura ikibazo."
Ibitekerezo ( 1 )
yurashimira umuyobozi wakarere karusizi kumasezerano agiranye nabaturage ba nkombo koko nukuri barababaye ibaze gukenera umunyu ukajya ahantu hareshya gutyo nibihangane ubu urwanda ibyo birakemuka rurakataje mukwiteza imbere kuribyose kandi ibyo nukuri bigaragarira buri wese kereka utabona nawe arumva murakoze


text:
sam.
16
juil.
2011
ISOMO RYA MBERE
Igitabo cy’lyimukamisiri (Iyim 14, 5-18)
Bukeye, 5umwami wa Misiri aza kumenya ko umuryango w’Abayisraheli wacitse. Ubwo ngubwo umutima wa Farawo n’uw’abagaragu be urabirinduka ; maze baravuga bati « Byagenze bite rwose kugira ngo tureke Abayisraheli bagenda, be kuzadukorera ukundi ? » 6Nuko Farawo azirikisha amafarasi ku igare rye akoranya n’ingabo ze baragenda. 7Yajyanye amagare magana atandatu y’indobanure, n’amagare yose ya Misiri, hamwe n’abagabo bita kuri buri gare. 8Nuko Uhoraho atera umutima wa Farawo umwami wa Misiri kunangira, maze yiruka ku Bayisraheli, kuri abo Bayisraheli nyine bari basohotse bishimiye kwigenga. 9Abanyamisiri rero babirukaho, maze babashyikirira aho baciye ingando iruhande rw’inyanja : amafarasi yose akurura amagare ya Farawo, n’abarwanira ku mafarasi hamwe n’izindi ngabo ze, babashyikirira hafi y’i Pi-Hahiroti hateganye na Behali-Sefoni.
10Kubera ko Farawo yari amaze kubasatira, Abayisraheli bakebutse babona Abanyamisiri baje babateye ! Nuko Abayisrahel bakuka umutima bitavugwa, baganyira Uhoraho. 11Babwira Musa bati « Mbese Misiri yari ibuze imva byatuma utuzana ngo tugwe hano mu butayu ? Watugenjeje ute kugira ngo utuvane mu Misiri ? 12Nta bwo twari twarakubwiriye mu Misiri tuti ‘Tureke tube abagaragu b’Abanyamisiri, kuko ikiruta ari uko twaba abagaragu b’Abanyamisiri, aho kugwa mu butayu ?’ » 13Musa rero abwira rubanda ati « Mwigira ubwoba ! Nimukomere maze muze kwirebera uko Uhoraho abarokora uyu munsi ! Koko rero Abanyamisiri muruzi none, nta bwo muzongera kubabona ukundi. 14Uhoraho ubwe ni we uri burwane mu kigwi cyanyu, naho mwebwe mwigaramiye ! »
15Uhoraho abwira Musa ati “Igituma ukabya kuntakambira ni iki ? Bwira Abayisraheli bashyire nzira. 16Naho wowe ngaho bangura inkoni yawe, urambure ukuboko ukwerekeza ku nyanja, uyicemo icyambu, maze Abayisraheli bagende ku maguru mu ngeri y’inyanja humutse. 17Naho jyewe ngiye gutera umutima w’Abanyamisiri kunangira, kugira ngo bayishokemo babakurikiye, maze ngaragaze ikuzo ryanjye nkorera ishyano Farawo n’ingabo ze zose, n’amagare ye n’abanyamafarasi be. 18Abanyamisiri bazamenya ko ari jyewe Uhoraho, nimara kugaragaza ikuzo ryanjye nkorera ishyano Farawo n’amagare ye n’abanyamafarasi be.”
INDIRIMBO (Iyimukamisiri 15, 1, 2, 3-4a, 4b-5)
Inyik/ Turaririmba Uhoraho, kuko yisesuyeho ikuzo.
Ndaririmba Uhoraho kuko yisesuyeho ikuzo,
ifarasi n’uyirwaniraho yabiroshye mu nyanja !
Uhoraho ni we mbaraga zanjye, ni we ndirimba.
Ni we wankijije !
Ni we Mana yanjye reka musingize,
ni we Imana ya data, reka mushimagize.
Uhoraho ni intwari ku rugamba,
izina rye ni Uhoraho !
Amagare ya Farawo hamwe n’ingabo ze,
yabiroshye mu nyanja.
Abanyamafarasi be b’imena bamirwa n’inyanja y’Urufunzo ;
ibizenga by’ikuzimu birabatwikira,
barigita mu mazi ikuzimu boshye ibuye !
IBANGONDIRIMBO RIBANZIRIZA IVANJILI (Zab 95 (94), 8)
Alleluya Alleluya.
Uyu munsi ntitugundirize umutima wacu,
ahubwo dutege amatwi ijwi ry’Uhoraho.
Alleluya.
IVANJILI
+ Matayo (Mt 12, 38-42)
Muri icyo gihe, 38bamwe mu bigishamategeko no mu Bafarizayi baraterura babwira Yezu bati « Mwigisha, turifuza kubona ukora igitangaza. » 39Arabasubiza ati « Iyi nyoko mbi kandi y’abahemu irashaka ikimenyetso ! Nta kindi kimenyetso izahabwa, atari icy’umuhanuzi Yonasi. 40Nk’uko Yonasi yamaze mu nda y’igifi iminsi itatu n’amajoro atatu, ni na ko Umwana w’umuntu azamara mu nda y’isi iminsi itatu n’amajoro atatu. 41Ku munsi w’urubanza, Abanyaninivi bazahagurukira ab’iyi ngoma maze babatsinde, kuko bo bumvise inyigisho za Yonasi maze bakisubiraho, kandi hano hari uruta Yonasi ! 42Umwamikazi w’igihugu cy’epfo azahagurukira ab’ iyi ngoma kuri uwo munsi w’urubanza, maze abatsinde, kuko yaturutse iyo gihera aje kumva ubuhanga bwa Salomoni, kandi hano hari uruta Salomoni. »


text:
Mu gihe hari ubuvugizi bukorwa ngo higwe niba abagore bakwemererwa kuba abapadiri, abantu benshi bari bategerezanije amatsiko icyo Papa Francis abivugaho ariko yakuriye inzira ku murima abafite icyo cyifuzo ndetse ngo ibi ni umwanzuro uzahoraho iteka ryose muri Kiliziya Gatolika.
Ubwo yari mu ndege ye n’abanyamakuru, Papa Francis yabajijwe n’umunyamakuru wo muri Sewede niba nta gihe kizabaho Kiliziya ikagira abapadiri b’abagore, Papa Francis asubiza ati “Mutagatifu Papa Yohani Pawulo wa II yavuze amagambo yumvikana kandi ya nyuma kuri iyi ngingo, ni uko bizahora iteka ryose”, aha yavugaga ku nyandiko yasohotse muri 1994 ivuga ko muri Kiliziya Gatolika abagore batazigera baba abapadiri.
Umunyamakuru yakomeje amubaza ati “Bizaguma bityo iteka ryose ? Nta na rimwe bizashoboka ?” Papa Francis amusubiza ati “Usomye neza iyo nyandiko ya Papa Yohani Pawulo wa II, biragana muri icyo kerekezo” aha akaba yarashakaga kuvuga ko ntacyo yakongera ku bikubiye muri iyo nyandiko yo muri 1994 ishimangira ko nta na rimwe mu mateka Kiliziya Gatolika izagira abapadiri b’abagore.
Ibi by’abapadiri b’abagore byakunze kugarukwaho cyane hashingiye ku magambo akunze gutangazwa na Papa Francis agaragaza ko hari abagore bagize uruhare rukomeye muri Kiliziya kurusha n’abagabo, aha twavuga nk’ibyo akunze kugarukaho by’uko nubwo intumwa za Yezu zikomeye ariko Bikira Mariya azisumbya ububasha n’ikuzo mu ijuru. Kuba Papa Francis ajya avuga ko hari abagore bagize uruhare rukomeye muri Kiliziya kurusha abagabo byatumye benshi batekereza ko yanakwemera iby’abapadiri b’abagore ariko yamaze gukurira inzira ku murima ababibonaga batyo.
Ibi byabaye nyuma y’uko Papa Francis yakiriwe n’umugore uyobora itorero ry’aba Lutherans muri Suwede, aho basinye amasezerano y’ubwiyunge n’ubufatanye (Joint Declaration) bashingiye ku kuba ngo ibihuza aya madini yombi ari byo byinshi kurusha ibiyatanya.
Papa Francis
Ibi bije kandi mu gihe Kiliziya Gatolika ifite ikibazo cy’abapadiri bagenda bagabanuka kandi ikaba yotswa igitutu n’imiryango itandukanye iyishinja ubusumbane bw’abagore n’abagabo muri Kiliziya, hakiyongeraho n’abaharanira uburenganzira bw’abatinganyi n’abihinduje ibitsina (LGBT) bashaka kwemerwa na Kiliziya ku buryo bajya banahabwa amasakramentu y’ugushyingirwa.
Source : Reuters
“Mutagatifu Papa Yohani Pawulo wa II yavuze amagambo yumvikana kandi ya nyuma kuri iyi ngingo, ni uko bizahora iteka ryose†, ehhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhhh ! Nyamara nubwo munyishe mwa bagatorika mwe ndababwiza ukuri ko isi yikaraga , nabo bati : iteka ryose isi ntizigera yikaraga baba baramubambye . KUKO AMATEKA ATATWIGISHA , IYO WENDA AVUGA ATI NTIBISHOBOKA AKAREKERA AHO ....
DONALD TRUMP Ashobora kuba atazi ikimuhatse n’ubwo agiye kuba Perezida...
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
Hari abakoze Jenoside bari mu Gihugu biyita Abapagasi
Press Conference : Intambara yongeye kurota hagati ya Donald Trump...
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
13-01-2017br>
Uko Kigeli bashakaga kumutabariza muri Portugal, n’ uko yazanywe mu Rwanda...
13-01-2017br>
Mugihe twiturije Abanyapolitiki n’Abaherwe barategura aho bazahungira
12-01-2017br>
Amahano : Umwami wimikiwe ishyanga
11-01-2017br>
Kohereza Umugogo w’Umwami Kigeli mu Rwanda : Gutsindwa kwa Rujugiro na...
10-01-2017br>
Kwishishanya hagati ya DONALD TRUMP n’Inzego z’Iperereza kuraca amarenga...
9-01-2017br>
N’uwanga Urukwavu yemera ko ruzi kwiruka, Twagiramungu yashimye ibyiza U...
6-01-2017br>
Urugaga rw’Abavoka rwasezeye Me Toy, ruvuga ko rwifuza ubutabera


text:
“Nuko mwirinde uko mwumva.”
(Luka 8:18)
Dushobora gutangira tubaza ikibazo, Bibiliya ni iki mu by'ukuri? Abakristo benshi basubiza ko ari Ijambo Ryera ry'Imana, uburyo bwihariye bwayo bwo kuvugana n'umuntu. Kandi baba bavuze ukuri. Hanyuma dushobora kubaza ikindi kibazo. Niba twizera ko Bibiliya ari Ijambo ry'Imana n'uburyo bwihariye bwo kuvugana n'umuntu, mbese dufata Bibiliya uko ibikwiriye? Mbese twubaha Ibyanditswe n'igihe cyo guteranira gusenga no kwiga iri Ijambo ryavuye ku Mana?
Mbese tumeze nk'uwo Imana yitaho cyangwa ishaka uvugwa muri Yesaya 66:2?
“Uyu ni we nitaho: uwicisha bugufi kandi ufite umutima umenetse, kandi agahindishwa umushitsi n'Ijambo ryanjye.” (NIV) cyangwa nk'uko KJV ibyandika, “ariko uwo nitaho ni umukene n’ufite umutima umenetse, agahindishwa umushitsi n'Ijambo ryanjye.”
Imana ishaka ko abantu bubaha Ijambo ryayo n'umugambi wayo mu kuryiga no kurishyira mu bikorwa. Ibi bivuga kwumva ijwi ry'Imana mu Ijambo ryayo. Imana ni We Mwami utangaza Ijambo rye kandi amateka ya Bibiliya si inkuru zo gucungurwa gusa ahubwo ni n'inkuru zo gutangaza no guhishurwa kuva ku Mana. Ifite uburyo itangaza Ubutumwa bwayo no kubutwoherereza, na twe tubasha kubusoma no kubwakira.
Mbese si ukuri ko rumwe mu mfunguzo z'ubugingo n'ubumwe bwiza ari ukuvugana n'Imana by'ukuri? Kandi kugira ngo kuvugana n'Imana by'ukuri bibeho, hagomba kubaho gutega amatwi by'ukuri. Iyi ni imwe mu mpamvu zituma tugomba kwita cyane ku kwiga Bibiliya, twaba twenyine cyangwa hamwe n'abandi. Ibi si ukuri ku kwiga Bibiliya gusa, ahubwo no mu bugingo bwacu bw'amasengesho no mu buryo bwose bwo gusengera hamwe. Kuki? Kugira ngo tubashe by'ukuri gutegera Imana amatwi mu buryo bwose bwo gusenga, kandi cyane cyane igihe cyo mu Ijambo ry'Imana.
Dukeneye gutegera Imana amatwi nubwo yahisemo gukoresha abantu kugira ngo ivugane na twe. Byaba byiza kuri buri wese muri twe gushyira mu mutima ishimwe rya Pawulo ku bizera riri mu 1 Abatesalonike 2:13: “Icyo dushimira Imana ubudasiba, ni uko ubwo twabahaga Ijambo ry'UbutumwaBwiza, ari ryo Jambo ry'Imana, mutaryemeye nk'aho ari ijambo ry'abantu, ahubwo mwaryemeye nk'Ijambo ry'Imana, nk'uko riri koko, kandi rigakorera no muri mwe.”
Uko bikurikirana ni nk'uku:
Hatabayeho ubu buryo bwo kuvugana, ntihashobora kubaho guhinduka mu by'Umwuka nyakuri mu bugingo bw'umuntu. Kubera ibi, Imana yita cyane ku buryo twumva iyo tuyitegeye amatwi.
Waba warabonye inshuro Bibiliya yibanda ku gitekerezo cyo gutega amatwi? Ni ikintu gisubirwamo kenshi mu buryo bunyuranye. Ibi ntibishobora kubaho nta mpamvu.
(1) Ibango ryihariye “Nimwumve Ijambo ry'Uwiteka” riboneka inshuro 32 muri Bibiliya yitwa NIV na 28 muri Bibiliya yitwa NASB.
(2) Amagambo “nimwumve” cyangwa “mutege amatwi yemwe Bisirayeli” aboneka inshuro 6 muri NIV no muri NASB. “Nimutege amatwi” aboneka inshuro 331 kandi ahenshi muri ibi bice mu buryo bumwe herekeye ku gutegera amatwi Uwiteka. “Nimwumve” riboneka inshuro 347, kandi na none ahenshi muri ho herekeye ku kwumva Ijambo ry'Imana.
(3) Tubona kandi n'inshuro nyinshi amagambo nka “tegera ugutwi,” “umva” cyangwa “itondere” n'andi ameze nk'ayo akoreshwa mu buryo bwo guhamagarira umuntu, kandi cyane cyane abantu b'Imana, gutegera Imana amatwi.
(4) Mu Isezerano Rishya, Umwami atuburira kuzirikana ibyo mwumva (Mariko 4:24) n'uko mwumva (Luka 8:18).
(5) Amagambo “uyu munsi nimwumva ijwi ryayo,” aboneka inshuro eshatu mu Baheburayo n'inshuro imwe mu Isezerano Rya Kera (Abaheburayo 3:7, 15; 4:7; Zaburi 95:7).
(6) Inshuro ndwi mu nzandiko zandikiwe amatorero arindwi yo mu Byahishuwe 2 na 3 dusoma “ufite ugutwi ni yumve ibyo Umwuka abwira amatorero.”
(7) Muri Mariko 4:9 Umwami yarabuye ati, “Ufite amatwi yumve,” no mu murongo wa 23 yaravuze ati, “ufite amatwi yumve.” (NIV)
(8) Ese ntibikomeye ko rimwe mu mazina y'Umwana w'Imana ari ijambo ry'Ikigiriki logos ryerekeye ku buryo bumwe bwo kuvugana n'abantu? Bivuga “disikuru, ijambo, imvugo, uburyo bwo.” Nka Logos, Yesu Kristo ni Ijambo ry'ubugingo ry'Imana ku muntu. Mose yamwanditseho mu Gutegeka 18:15 ati “UWITEKA Imana yawe izabahagurukiriza umuhanuzi umeze nka njye, ukomotse muri mwe, muri bene wanyu: azaba ari we mwumvira.” (NIV)
(9) Ariko none ntihariho umuhamagaro wo gutegera Umwami amatwi twitonze, hari n'imbuzi ku byerekeye kwumva amajwi mabi yo muri iyi si mu bice byinshi mu Masezerano yombi, Irya Kera n'Irishya.
Ikivugwa aha kiroroshye. Imana ifite byinshi byo kutubwira kandi kubera ko izi byose kandi ari Imana isumba byose, kandi kubera ubumuntu bwacu bugufi kimwe no kuba twaraguye, ni ngombwa ko dutega amatwi twitonze. Ariko, nk'abantu baguye, ndetse nk'abantu bari baraguye ariko none bakaba bararokowe, dukunze gushukwa n'ibindi bintu, ndetse n'ibintu byiza.
Dushobora mu buryo bworoshye kuba nka Marita, warangajwe n'ibintu, aho kuba nka Mariya wicaye ku birenge by'Umukiza ngo yumve Ijambo rye (Luka 10:38-42).
Nk'uko bigaragazwa mu mugani w'umubibyi, ubutaka, n'imbuto, dushobora kuba nk'ubutaka burimo amahwa, bwuzuye amahwa n'ibitovu bwerekana ibyo kwita ku by'isi kandi biniga Ijambo ry'Imana kandi bikaritera kutera imbuto mu bugingo bwacu (Mariko 4:18-19).
Ni kuki ukeka ko Imana yaremye umuntu ikamuha amaso abiri n'amatwi abiri, ariko ikamuha umunwa umwe? Iki ubwacyo cyagombye kuba isomo rigizwe n'amagambo igihumbi.
Tegera amatwi aya magambo yo mu Migani 20:12: “Ugutwi kwumva, n'ijisho rireba, byombi byaremwe n'Uwiteka.” Mwari mubizi, mbona ari iby'igiciro kandi bitangaje ko Salomo nta kintu yavuze ku munwa. Na wo ni Imana yawuremye, ariko bisa n'aho Salomo atigeze avuga umunwa. Avuga gusa ibikoresho byo kwakira amabwiriza avuye ku Mwami.
Icy'ukuri ni uko dukunze kwihutira kugaragaza ibiri mu mutima ariko tugatinda gutega amatwi. Yakobo atwibutsa ibi bintu: “Nuko rero, bene Data bakundwa, umuntu wese yihutire kwumva, ariko atinde kuvuga, kandi atinde kurakara” (Yakobo 1:19 NIV).
Hamwe n'ibi mu mutima, twagombye kureba Imigani 18:2, “Umupfapfa ntanezezwa no kujijuka (bizanwa no kwumva), ahubwo anezezwa no kugaragaza ibiri mu mutima we.” Gereranya n'Imigani 22:17-19.
Iri somo rirumvikana: Tugomba gutega amatwi kugira ngo tumenya kwizera Umwami. Kudatega amatwi byerekana ko tumaramaje mu gukurikirana ubugingo mu mbaraga zacu n'ubupfu bwacu.
Uburyo Imana ivugana na twe byagombye kutwigisha ikintu kigaragaza ko twagombye gutega amatwi. None ni gute Imana ivugana na twe, kandi ni kuki tugomba gutega amatwi? Mbese dukeneye gukora iki ngo twitegure gutega amatwi twitonze kandi mu buryo buboneye?
Bibiliya ni urutonde cyangwa umushorera wacu w'uburyo bundi bwose Imana ivugana na twe. Niba tugomba gutegera Imana amatwi no kumenya ijwi ryayo mu bundi buryo ikoresha, tugomba gutegera amatwi Ijambo ryayo, Bibiliya. Birumvikana, Imana itugezaho Ijambo ryayo mu buryo bwinshi: ikoresheje abaryigisha mu buryo busanzwe no mu buryo bwihariye nko mu kugira abantu inama, mu guhugura no gukomeza, mu ndirimbo n'umuziki, mu bitabo, amacaseti, sinema, n'ibindi. Icyakora, uburyo bw'ibanze Imana yahisemo, kandi ubwo ubundi bwose bushingiyeho ubwo Imana ikoresha mu bihe by'itorero, ni itorero ryigenga iyo itorero riteraniye kwumva Ijambo ry'Imana. Ibindi bintu birimo amasengesho, kuririmba, guhimbaza, ameza y'Umwami, ariko ishingiro ni ukwamamaza Ijambo ry'Imana (2 Abatesalonike 2:13; 1 Timoteyo 4:11, 13; 2 Timoteyo 4:1-4).
Umwuka Wera ni umwigisha utura muri twe uwo Data wa twese yohereje akoresheje Umwana We ngo ature muri buri mwizera wo mu Isezerano Rishya nk'uwasizwe n'Imana udasanzwe ngo yigishe kandi atume dusobanukirwa ukuri kwo mu Ijambo ry'Imana kandi ngo ribe mu mitima no mu bugingo by'abizera. Umwe mu mirimo Ye y'ibanze muri iki gihe ni ukutugezaho Ijambo ry'Imana – kano yuzuye y'Ibyanditswe.
Kubera ko izo mpano ari iz’igihe gito, z'ishingiro, zo gukora ibitangaza, ntagitanga guhishurwa kwihariye cyangwa gushya, ahubwo akorera mu Ijambo ari rwo rutonde rwo kwizera no gushyira mu bikorwa.
Kugira ngo dushobore gutegera Imana amatwi, gusobanukirwe ukuri, kuramya Umwami, no guhindurwa n'Ijambo kubwo kwizera Imana, Imana yaduhaye Umwuka Wera. Ni umukozi w'Imana wihariye ufata ibya Kristo akabitwigisha tukabyakira kubwo kubyiga ubwacu cyangwa akoresheje abantu batwigisha Ijambo ry’Imana.
Bibiliya yuzuye ingero z'ukuntu Imana ikoresha abantu ngo itugezeho urukundo rwayo, impuhwe zayo, n'ubuntu bwayo. Ibi biza mu buryo bwinshi: rimwe na rimwe mu buryo bwo gukomeza, rimwe na rimwe mu buryo bw'urugero rwo kwumvira Imana, kandi rimwe na rimwe mu buryo bwo gucyaha. Reba ibi bice bibyerekana:
1 Abatesalonike 5:11; Imigani 27:5-6, 17; Yohana 13:34-45; Malaki 3:16; Abefeso5:19-20; 1 Timoteyo 5:1-2; Abefeso 6:4; Abagalatiya 6:1-3; 1 Petero 3:1-2, 7).
Intego yacu y'ibanze muri iyi nyigisho ngufi yerekeye uko Imana Ivugana na twe mu Ijambo no mu Mwuka Wera cyane cyane ku byerekeye ibihe byacu byo gusengera hamwe.
Mbese ibi bivuga iki mu buryo dutegera Imana amatwi? Nk'uko byavuzwe mbere, gutegera Imana amatwi birimo Ijambo ry'Imana n'Umwuka bikorera hamwe mu bwenge no mu mutima by umwizera. N'igihe Imana Ikoresha abantu n'ibitugeraho, tugomba kureba iteka icyo Imana itubwirira mu Ijambo ryayo ritagira amakemwa.
Imana ntivuguruza Ijambo ryayo. Tugomba kwiga gusuzuma ikintu mu mucyo w'Ibyanditswe Byera. Byongeye, ibi bivuga ko tugomba kwemera ko kubera ko Umwuka avuganira na twe mu Ijambo ry'Imana, dukeneye kwiga Ijambo ry'Imana turi twenyine cyangwa turi hamwe n'abandi akenshi uko bishoboka kose.
Ariko gutegera Imana amatwi na none bivuga ikindi kintu. Gutegera Imana amatwi - gushaka by'ukuri ibyo ishaka kuvuga – bisaba kwitegura mu by'Umwuka no kugira uruhare rugaragara ku ruhande rw'umwizera. Kugira ngo umuntu ategere Imana amatwi, agomba kuba yiteguye gutega amatwi. Gutegera Umwami amatwi ni iby'Umwuka.
Ariko uburyo bwose bwo kwiga burimo kwitegura no kugira uruhare. Kubera ibi, Imana yita cyane ku buryo dutega amatwi no gusenga. Yita ku myifatire yo mu ntekerezo zacu n'iyo mu buryo bw'Umwuka iyo dusengera hamwe cyangwa twicaye twenyine twiga Bibiliya.
Ingorane ni uko dushobora kujya mu by'idini tukibeshya ubwacu nk'uko Yakobo atuburira muri Yakobo 1. Dushobora gusa n'abari mu itorero tukikiririza Imana mu mibereho y'inyuma ariko imbere mu buryo bw'Umwuka twibereye ahandi. Ingaruka ni uko tutegera Imana ngo twumve ijwi ryayo kuko twayikuyeho imitima yacu. Twahindutse abapfa gutega amatwi gusa kuko tutiteguye mu buryo bw'umubiri, ibitekerezo, no mu buryo bw'Umwuka kwumva Ijambo ry'Uwiteka.
Guterana n'abandi mu itorero ni kimwe mu bigize gahunda yacu yo gukurikirana ubugingo mu buryo bwacu. Duteranira mu Itorero atari ukugira ngo duhure n'Imana cyangwa ngo twumve kugira ngo tumenye, dukunde, kandi tumukorere, ahubwo ni ukugira ngo twumve tumerewe neza, kugira ibyo tubona, ngo twumve indirimbo nziza, ngo twumve umuvugabutumwa uzi kwigisha, tubone abantu cyangwa kwiyereka abantu. Duteranira mu itorero ngo twumve tumerewe neza kandi kugira ngo ahari dukundwe n'Imana. Muri ubu buryo, ibyo dukora mu idini ni nk’uburyo bw'ubwishingizi - dutekereza ko ari ukwirinda. Ariko tuba dupfuye niba dutekereza dutyo kubera ko ibitekerezo nk'ibyo bitajyana n'ibyo Imana itubwira mu Ijambo ryayo (Soma witonze Umubwiriza 5:12; Yesaya 29:1, 13; Ezekiyeli 33:30-32).
Bityo, ikibazo cy'ingenzi ni iki: Twakora iki ngo dutegure imitima ku buryo twabasha kwumva Uwiteka ashaka kuvugana na twe, ni ukuvuga, gusobanukirwa ubutumwa no gusubizanya ukwizera no kwumvira ubutumwa bwaba bunyuze mu ndirimbo, cyangwa ubuhamya, cyangwa mu kwigishwa Ijambo ry’Imana.
Nk'uko byavuzwe mbere, uburyo Imana ivuganira na twe mu Ijambo ryayo bibamo iteka umurimo wo kwigisha/kwemeza w'Umwuka Wera w’Imana. Ibi bigaragarira mu bice byinshi ariko turabisobanura twifashishije Abefeso 3:16-19 n’1 Abakorinto 2:9-3:3.
Kuba Imana itugezaho Ijambo ryayo mu murimo w'Umwuka bivuga ko tugomba kuba mu bumwe bwiza n'Umwigisha wo mu ijuru uba muri twe. Ubu ni ubumwe, kwizera ko ariho, twishingikiriza kuri We ngo dusobanukirwe Ijambo ry'Imana (gusobanukirwa no gushyira mu bikorwa).
Ariko nk'uko tubona mu 1 Abakorinto 3, abizera ba kamere, abadacyaha icyaha mu bugingo bwabo, ntibashobora kandi ntibategera cyangwa ngo bumve Ubutumwa bw'Imana. Abizera ba kamere nta cyo bakunda kandi ntibashobora gusobanukirwa no gusubiza ku buntu by'Imana bameze batyo.
Ni kuki bimeze bityo? Ni ukubera ko icyaha kizwi mu bugingo, ibintu nko kwifata nabi (kwifuza, ishyari, kwangana, kwiyemera, kutizera, kwikunda), uburyo bwo kwirinda, kutita ku Mana, kwita ku bindi, n'ubundi buryo bw'ibyaha buteza Umwuka agahinda (Abefeso 4:30) kandi nta gushidikanya bizimya umurimo We nko kwigisha no gutuma ibintu bya Kristo biba ukuri (1 Abatesalonike 5:19). Umurimo We ureka kuba uwo kuyobora no kwigisha ukaba uwo kwemeza. Umwami Yesu yabivuze muri aya magambo muri Mariko 4:19, “Maze amaganya y'iyi si, n'ibihendo by'ubutunzi, n'irari ryo kwifuza ibindi, iyo bibinjiye mu mitima, biniga iryo Jambo.”
Marita aduha urugero ruzwi na bose kuri ibi. Nubwo yari imbere y'Umwami Yesu, Marita (aho atandukaniye na Mariya) ntiyategeye amatwi ibyo Umukiza yarimo avuga kubera ko yari arangajwe kandi yatwawe n'ibindi (Luka 10:38-41).
Urundi rugero rushobora kubonwa mu bigishwa igihe Umwami yahazaga abantu 5.000 (Mariko 6:30-52). Bananiwe gutegera amatwi ibyo Umwami yarimo abigisha kubw'ibyabaye uwo munsi kubera ko bari bibereye mu bindi, nk'ibyo kumenya umukuru muri bo. Ingaruka iboneka mu kubacyaha kw'Umwami mu murongo wa 52, “Kuko batari basobanukiwe n'iby’Umwuka, kandi imitima yabo yari ikinangiwe.”
Hakeneye kubaho umutima ufungukiye kwisuzuma kubwo kubona impamvu y'ibyo dukora, isoko y'ibyo twizera cyangwa ibintu twishingikirizaho kubw'umutekano wacu, ni ukuvuga, uko ubugingo bwacu buri. Ibi bigomba gukorwa mbere yo kwiga wenyine cyangwa iteraniro ry'amasangesho kugira ngo dutegurire imitima yacu kwumva Imana. Kandi bigomba kuba kurwanya ibindi bintu (cyangwa ibitekerezo) biturangaza cyangwa bikatubuza gutega amatwi igihe twiga cyangwa dusenga, cyangwa mu materaniro yo gusenga (Zaburi 119:18; 139:23-24; 1 Abakorinto 11:28 n'ikurikira).
Akenshi ibi ntibikorwa. Abantu bagera ku rusengero bihuta kandi barakaye kubera ibyabaye imuhira cyangwa mu nzira bajya ku rusengero. Abantu usanga baganira n'inshuti hanyuma bakicara ntibigere batekereza ko bakeneye kwita ku by'Umwuka no kumenya neza ko bayoborwa n'Umwuka.
Intego yo kwisuzuma no kwiyerekana uko turi ni nziza ku guhamya Imana n'umutima wihana. Mu gihe abantu badashobora kubona imitima yacu, Imana Yo irabishobora kandi yanga gusenga kutari mu Mwuka no mu kuri, aho imitima iba yamukuweho (Yesaya 29:13).
Ku byerekeye kwatura, tuvuga ibyo kwatura bijya mu mizi y'icyaha mu bugingo bwacu, cyane cyane kutava ku izima kwacu mu kwiyoborera ubugingo bwacu n'uburyo bwacu ngo tugire amahoro, umutekano, n'agaciro (Yeremiya 2:13; 17:5; Zaburi 66:18; Imigani 28:13-14; 1 Yohana 1:9; Zaburi 51:5 n'ikurikira; Yakobo 4:6-10).
Ibice bya Yakobo 1:19-25 na 1 Petero 2:12 bitwigisha ko mbere y'uko habaho igisubizo gikwiriye ku Ijambo ry'Imana kigeza ku gukizwa kw’ukuri mu buryo bw'Umwuka kubwo kwizera gukora, igisubizo aho twihutira gutegera amatwi, kwakira, no gusonzera amata y’Umwuka adafunguye yo mu Ijambo ry'Imana nk’impinja zivutse, tugomba kwanga icyaha. Muri Yakobo 1:23, “kwakira Ijambo rigaterwa muri twe” bishingiye ku “kwiyambura imyanda yose...” Muri 1 Petero 2:2, itegeko ryo “kwifuza amata y'Ijambo ry'Imana” bishingiye ku “kwiyambura igomwa ryose n'uburiganya bwose...”
Ducyaha icyaha dute? Mu kwisuzuma ubwacu no kwatura icyaha. Ni bwo tuzabasha gutegera amatwi Ijambo ry'Imana no kwishingikiriza ku Mwuka Wera ngo adukize icyaha.
Muri ibi bihe byacu bya televiziyo twabaye abapfa gutegera amatwi ibyo twumva. Grand Howard agira ati: Twahindutse abanebwe mu bitekerezo. Twibagiwe gutekereza maze twigira mu byo gutega amatwi. Gutega amatwi bigaragara bivuga kwibanda ku kintu, gushaka, kugenzura, kubaza ibibazo, gutekereza, kugira uruhare, gusubiza no gushyira mu bikorwa.
“Imana ntishaka indorerezi zigira intungane, zipfa gutega amatwi zitita ku byo zumva. Ishaka abatega amatwi mu buryo bugaragara. Ntabwo turi nk'amaradiyo yivugisha, akishakira ibihugu, maze agategereza. Gutega amatwi kugaragara kuvugwa kenshi mu Byanditswe.”236
Reba igice gikurikira:
Yakobo 1:22-27 Ariko rero mujye mukora iby'iryo Jambo, atari ugupfa kuryumva gusa, mwishuka; kuko uwumva ijambo gusa, ntakore ibyaryo, ameze nk'umuntu urebeye mu maso he mu ndorerwamo. Amaze kwireba, akagenda, uwo mwanya akiyibagirwa uko asa. Ariko uwitegereza mu mategeko atunganye rwose atera umudendezo, agakomeza kugira umwete wayo, atari uwumva gusa akibagirwa, ahubwo ari uyumvira, ni we uzahabwa umugisha mu byo akora. Umuntu niyibwira ko ari umunyadini, ntagenge ururimi rwe, ahubwo akishuka mu mutima, idini ry'uwo muntu riba ripfuye ubusa. Idini ritunganye kandi ritanduye imbere y'Imana Data wa twese ni iri: ni ugusura imfubyi n'abapfakazi mu mibabaro yabo, no kwirinda kutanduzwa n'iby'isi.”
Amaze kudushishikariza kwanga ibyaha ngo tubone kwakira (kwumva) Ijambo ry'Imana by'ukuri, Yakobo atuburira ku by'itandukaniro riri hagati yo gutega amatwi byo hejuru no kuyatega by'ukuri. Aratuburira ku byo kurwanya gutega amatwi utiteguye, utita ku byo wumva kandi utabigiramo uruhare. Yakobo aratwigisha ko dukeneye gutega amatwi ngo bidufashe gusobanukirwa no gusubiza ku Ijambo ry'Imana kugira ngo ukuri kwaryo kugere ku mutima maze ngo utangire guhinduka - atari kubw'imbaraga zacu, ahubwo kubw'imbaraga z'Umwuka w'Imana utura muri twe kubwo kwizera. Gereranya na 1 Abakotinto 2:15.
Amagambo “uwitegereza” mu murongo wa 25 ni irindi jambo rivuga kureba ritandukanye n'iryakoreshejwe mbere muri iki gice (imirongo ya 23-24). Iri ni ijambo ry'Ikigiriki parakupto ryerekeye ku kwibanda ku byo umuntu areba. Parakupto rivuga “kwunama kugira ngo witegereze neza.” Rikoreshwa muri Yohana 20:5 na 11 ku byo gusuzuma imva yarimo ubusa byakozwe n'abigishwa, no muri 1 Petero 1:12 aho abamalayika bagira amatsiko yo kwiga iby'Umukiza n'umurimo We. Bityo parakupto ryerekana kugira amatsiko, kwita ku kintu, no kugenzura neza.
Muri 1 Timoteyo 4 Pawulo yabwiye Timoteyo “kwibabaza” no “gutwarwa” n'ibyo bintu, byerekeye ku mategeko ya mbere yerekeye umurimo we mu kwigisha, kuba urugero rw'imico nk'iya Kristo, no gukoresha impano ze (4:11-14). Ntawe ubasha “kubabazwa” no “gutwarwa”ngo akomeze gutega amatwi atita ku byo yumva. “Kwibabaza” ni ijambo ry'Ikigiriki melatao rivuga “gutegura, gutekereza, gutegera amatwi witonze.” Ijambo “gutwarwa” ririmo igitekerezo cyo “gutwikirwa wese, gutwarwa wese,” “kubyitangira wese.”
Ariko reba umurongo ukurikiraho: “Ibyo ujye ubizirikana.” Kwiga Bibiliya cyangwa kwumva Ijambo ry'Imana bigomba kwerekeza ku kurishyira mu bikorwa no kugira ubugingo buhinduwe duhereye imbere muri twe.
Gutegera Imana amatwi tutita ku byo twumva, kutabigiramo uruhare ntibikwiriye kandi bivugwa n'Imana ko ari idini ritagira umumaro. Abizera bagomba iteka kuba maso, kugenzura ubusobanuro no kubushyira mu bikorwa. Gutega amatwi gufite ubunebwe, kutari ukw'umutima wose ntabwo Imana ikwemera nta n'ubwo gushobora kugeza ku gukizwa mu by'Umwuka. Mu buryo tubishyira mu bikorwa ibi birimo iki?
Ibi bivuga iki mu buryo ntegera Imana amatwi? Iyo nsoma kandi nkiga Ijambo ry'Imana, ngomba gushyira ibindi byose ku ruhande nkibanda ku byo imbwira. Ngomba kuyikurikira byuzuye. Ngomba gukora ibi mu buryo buhoraho, kuko ari bwo buryo bwonyine nshobora guteza imbere ubumenyi bwanjye mu gutega amatwi. Nagombye kubikorera ahantu hatagira ibirangaza. Nagombye gusoma no gutekereza mvuga nkandika nkabaza ibibazo, kuko ibi ari ibintu bintera gutega amatwi nita ku byo numva.
Nagombye kwitegereza neza uwo Imana irimo imbwira, icyo ivuga n'impamvu ikivuga. Nagombye gusobanura mu buryo nyabwo icyo ivuga ko ngomba gushyira mu bikorwa uko kuri ubwanjye mu bugingo bwanjye.237
Mu kurangiza, kunogereza ukwitegura kwacu, hari ibindi bintu bibiri dukeneye ngo tubashe gutega amatwi twitonze:
Ubupfura bw'ab'i Borea bwari bwaramamaye bwerekeye ko Abayuda b'i Borea (aho batandukaniye n'Abayuda b'i Tesalonike) bemeraga kwigishwa kandi bafungutse n'ubwo batapfaga kwemera ibibonetse byose. Bategaga amatwi bitonze nk'abagira uruhare rugaragara, ariko basuzumaga inyigisho za Pawulo bakazigereranya n'Ibyanditswe by'ifatiro ry'ukuri – iyi ni imyifatire iboneye kandi ya Bibiliya iteka ryose. Ni koko ryari Ijambo ry'Imana. Bashyiraga ku ruhande ibyo bibwira kugira ngo Ijambo ry'Imana ryivugire ubwaryo. Ingaruka ni uko abantu benshi bizeye Umukiza.
Mugihe tujya mu itorero, Imana ishaka ko tuba nk'ab'i Borea – bategaga amatwi mu buryo bwiza kandi bakemera kwigishwa - kandi nk'abagira uruhare muri Bibiliya bashakaga mu Byanditswe kugira ngo barebe ko ibyo bintu ari ko biri.
Mariko7:7-13 havuga ingorane z'ibyo tuba twisanganiwe n'iby'uko tuba twararezwe byaba iby'idini cyangwa iby'isi tuzana mu itorero no mu myifatire yacu. Iki gice cyerekana uko imibereho yacu, imigenzo, ibyo duhura na byo, n'ibyo twisanganiwe, n'ibindi, bishobora guhindura ubusa imbaraga n'ukuri kw'Ijambo ry'Imana mu bugingo bwacu.
Muri 2 Timoteyo 3:15 higisha na none umumaro wo kugira uruhare mu magambo “kugira umwete” cyangwa “kwiga” (KJV). Ariko kuri ibyo ryongeraho umumaro wo gushyira mu bikorwa amahame y' ingenzi yo kwiga Bibiliya bityo tukaba dutegera Imana amatwi atari ibitekerezo by'umuntu akenshi biba bishingiye ku migenzo y'umuntu cyangwa ibyo umuntu yahuye na byo, harimo n'ibyacu (reba 2 Petero:17-21). Dukeneye kuvuga ukuri muri HERMENEUTICS (mu gusobanura Bibiliya) kugira ngo twumve by'ukuri icyo Imana ivuga.
Ni kuki intumwa yavuze ibi? Kubera ko Timoteyo yari akikijwe n'abigisha b'ibinyoma batagiraga umwete cyangwa ngo bafate Ijambo ry'Imana uko bikwiye. Ibi byerekeza ku kwumva ijwi ry'umuntu atari iry'Imana. Iyo dukoresheje uburyo bubi bwo kwiga Bibiliya n'uburyo bubi bwo gutega amatwi, dushobora gusanga twumva ijwi ry'umuntu aho kuba iry'Imana. Nta mwanya muri gahunda y'Imana wo gutega amatwi n'ubunebwe, gutega amatwi tutita ku byo twumva, cyangwa gutega amatwi tudakurikira.
Muri Luka 22:7-14, dusanga ko Umwami yohereje Petero na Yohana ngo bajye gutegura ibyo kurya bya Pasika kugira ngo babashe kuyizihiza nk'uko ubusobanuro n'umumaro byayo biri. Ijambo “kwitegura” rikoreshwa inshuro eshatu muri iyi mirongo (imirongo ya 9, 12, 13). Umwami yabonye ko buri kintu gikenewe gitegurwa kugira ngo yubahirize Pasika ari kumwe n'abigishwa be.
Gutegera Imana amatwi by'ukuri birimo gutegura umubiri n'umwuka. Ni ukuri ko hatariho kwitegura mu by'umwuka, kwitegura mu by'umubiri bitugeza kuri bike. Ariko dukunze kutabona ko ari ngombwa gutegura umubiri ngo dutegere amatwi Ijambo ry'Imana. Gutegura umubiri byagombye kubonwa nk'igice mu gutegura umwuka gukenewe ngo dutegere Imana amatwi.
Intego ni uko gutegera Imana amatwi atari ikintu cyoroshye. Iyo tutiteguye gutega amatwi ngo tubashe gusubiza n'imitima, dukwiriye kubyemera, tubadukinisha itorero kandi dukura imitima yacu ku Mwami. Ibyo dukora bitegetswe n'idini bihinduka ibitagira umumaro n’ibyo kwishuka (Yakobo 1:22).
236 Grant Howard, The Trauma of Transparency, Multnomah Press, Portland, 1979, p. 91.
237 Howard, p. 92.


text:
Ibibazo byo kwigenga kw’abakozi biherutse gukomozwaho na Minisitiri w’Intebe, Anastase Murekezi mu muhango wo kwesa imihigo y’umwaka wa 2015/2016 no gusinya iya 2016/2017.
Icyo gihe yatunze agatoki uwari Umuyobozi w’Akarere ka Musanze, Musabyimana Jean Claude, amushinja kutayobora abakozi be bigatuma bikorera ibyo bashatse, byatumye akarere kaza ku mwanya wa nyuma, ibintu yasabye ko byakosorwa.
Yagize ati “Muri Musanze iba iya nyuma, hari ikibazo gikomeye cyane abakozi barigenga, meya se kuki atayobora abakozi be? Abakozi barakora ibyo bashaka, ni bo bayobozi nk’uko bari barabimenyereye kuva mbere, ntabwo ari byo, nyobozi igomba kuyobora rwose, bibe Nyakubahwa Perezida wa Repubulika, bayobore cyangwa baveho twikomereze.”
Nyuma y’uko Musabyimana agizwe Guverineri w’Intara y’Amajyaruguru, IGIHE yamubajije niba imbogamizi zatumye akarere yari ayoboye kaba aka nyuma zizamwemerera kwesa imihigo y’iyo ntara no kuyiteza imbere.
Yavuze ko ibyo bibazo byagaragajwe na Minisitiri w’Intebe bihari ariko ko yari mu nzira zo kubikemura.
Ati “Buriya kubaka imikorere n’imikoranire izira amakemwa ni urugendo, ni inzira, ntabwo ari ahantu ukubita inkoni urutare rukiyasa. Oya, ni urugendo abantu bubaka kandi bakarugeraho rufata umwanya wa ngombwa kugira ngo ubigeraho, icyo nzi cyo ni uko twari turi mu nzira.”
Yakomeje agira ati “Ibyavuzwe byo ntabwo mbihakana kuko nibyo. Ntabwo twari twakageze koko ku mikoranire ikomeye, ariko twari mu nzira, twari mu murongo mwiza. Ari nayo mpamvu nizeye ko n’uzakomeza kuyobora aka karere (Musanze) azabikomeza, tuzafatanya tubikomeze tugere aho tugomba kugera, haba mu karere ka Musanze ndetse no mu tundi turere tw’intara y’Amajyaruguru.”
Ku bindi bibazo bitandukanye bivugwa muri ako karere birimo iby’abaturage n’abayobozi baho bigeze kujya mu bikorwa byo kwifatanya n’umutwe w’inyeshyamba urwanya u Rwanda (FDLR), ibiyobyabwenge n’ibindi; yavuze ko bazafatanya n’abaturage kubikemura.
Ati “Icya mbere ni uguhuza imbaraga , Sindabyinjiramo neza ngo menye ibibazo intara ifite, ariko ahari abantu haba ibibazo. Ariko icyo intara iberaho ni uguhuza imbaraga n’ibitekerezo kugira ngo ibibazo byose abaturage bafite bikemuke, kandi numva nanjye ari byo nzakora.”
Musabyimana yavuze ko azasohoza akazi ke yifashishije ubumenyi afite mu bya politiki yavomye mu muryango FPR Inkotanyi abarizwamo.
Ati “Ngira umuryango wa politiki mbarizwamo kandi mazemo igihe kirekire. Mba muri RPF Inkotanyi, ni umuryango wandeze urankuza mu bya politiki. Ngira inyigisho zituma koko niyumvamo ko nshobora kuba umuyobozi, nigiriye icyizere ku buryo nshobora kuyobora abandi kandi nkabagirira akamaro, nkuramo inyigisho nigisha zo gukunda igihugu no kugikundisha abandi. Ni ibintu umuryango RPF Inkotanyi wanyubatsemo kandi numva bimfasha mu kazi kanjye ka buri munsi.”
Yakomeje agira ati “Ndi umuntu kimwe n’abandi, nzitanga n’ubumenyi mfite, imbaraga mfite ntabwo ndakura cyane. Imbaraga mfite, ibyo nagiye mbona mu buzima, abantu dusanzwe dukorana mu nzego zose n’ibindi, birampa icyizere ko imirimo nashinzwe nzayikora neza, kandi ntabwo umuntu akora wenyine, ni urwego kandi rufite abarugize bakomeye, kandi akazi kacu ni uguhuza ngo duteze intara imbere."
Kwakira ko yagizwe Guverineri byabanje kumugora
Musabyimana yamenye ko yahawe izo nshingano nshya ubwo yari mu rugo avuye mu kazi bari biriwemo mu Karere ka Bugesera mu rugendoshuri rwo kwiga uko imidugudu mishya igaragaza gutura neza yubatswe.
Ati “Nanjye nabimenye nkigera mu rugo kubyakira birangorana, byatwaye umwanya kugira ngo mbyumve, byatwaye nk’amasaha nk’abiri nanjye ntarabyumva, kuko n’iyo nkuru sinari nakayiboneye njyewe ku giti cyanjye, ni abantu bambwiye abandi bahamagara abantu twari kumwe, n’uko ndayumva kubera ko ntari umwana narayakiriye nyishyira mu mwanya wayo.”
Hari icyo asaba abaturage yahawe kuyobora
Ati “Ndabasaba ubufatanye kugira ngo dutere intambwe mu cyerekezo igihugu cyacu kiganamo, kuko gifite gahunda nziza y’iterambere rishingiye ku muturage. Ndabasaba ubufatanye kugira ngo gahunda zose za leta zigerweho, kugira ngo abatugiriye icyizere n’abaturage baduha ibyo gukora bamererwe neza kandi bashimishwe n’ibyo dukora.”
Yizeza Perezida Kagame kutazamutenguha
Ati “Icyo nakongeraho ni ugushimira Nyakubahwa Perezida wa Repubulika y’u Rwanda kubera icyizere yangiriye anshinga uriya umwanya ukomeye kandi nkaba mwizeza ko tuzafatanya n’abaturage bose b’Intara y’Amajyaruguru tugakomeza guteza imbere iyi ntara.”
Musabyimana ni muntu ki?
Musabyimana w’imyaka 44 y’amavuko yavukiye mu Karere ka Burera, aho yize amashuri abanza. Amashuri yisumbuye yayarangije mu 1994, nyuma yo kuyigira mu turere twa Musanze na Gicumbi, muri Groupe Scolaire de la Salle (Byumba) na Groupe Scolaire Musanze.
Nyuma yaho yize mu yahoze ari Kaminuza Nkuru y’u Rwanda i Butare, mu bijyanye n’ubuhinzi, mu ishami rya Genie Rural mu 2002.
Mu bindi, yabaye umukozi w’umushinga wari ugamije kubaka ibyari byarasenywe mu gihe cy’urugamba rwo kubohora igihugu na Jenoside yakorewe Abatutsi. Icyo gihe yari umutekinisiye mu yahoze ari Intara ya Ruhengeri. Yahavuye ajya kwigisha muri kaminuza yahoze yitwa Isae Busogo.
Yaje kwiga amasomo y’icyiciro cya gatatu mu bijyanye n’ubumenyi mu by’imikoreshereze y’amazi. Ayarangije yatangiye umwaka umuganisha ku kubona impamyabumenyi y’ikirenga (PhD) ariko ntiyabasha kubirangiza kubera akazi ka leta.
Gukunda ibyijyanye no kuhira imyaka yabitewe n’urugendo bigeze gukora biga mu mwaka wa kabiri wa Kaminuza, basura igishanga cya Nasho atungurwa no kuhabona amasaka yumye kandi iruhande rwaho hari ibiyaga. Byatumye akangukira kwiga ibyo kuhira imyaka biciye mu gusoma ibitabo nubwo iyo gahunda yari itaratangira mu Rwanda.
Musabyimana yakoze kandi muri Minisiteri y’Ubuhinzi n’Ubworozi(MINAGRI), ashinzwe ibijyanye no kuhira imyaka, agirirwa icyizere agirwa umwe mu bagize itsinda ry’igihugu ryari rishinzwe gukoresha imashini no kuhira imyaka mu gihugu, ayobora n’imishinga yo kuhira muri MINAGRI kugera muri 2014, aho yatorewe kuba Umuyobozi w’Akarere ka Musanze wungirije ushinzwe imari n’ubukungu.
Musabyimana ngo ntiyigeze atekereza kuzaba umunyapolitiki ariko ngo yakuze yemera ko iyo umuntu yize neza agakora inshingano ze neza, akagira umuhate mu byo akora byanze bikunze atera imbere.
Akunda igitoki nubwo ibirayi byamuvangiye
Musabyimana yavuze ko akunda igitoki kivanze n’ibindi birimo ubunyobwa, amashaza, ariko ngo gutura no kuvukira ahantu hari ibirayi byatumye abikunda.
Ku bijyanye n’imyidagaduro, akunda abahanzi cyane abaririmba indirimbo za karahanyuze nk’Impala, ndetse n’iz’abahanzi bagezweho muri iyi minsi biciye mu butumwa batanga nka Jay Polly, Bruce Melody na Diplomate.
Ikintu cyamuryoheye mu buzima ni ukugira umugore bumvikana n’umuryango babanye neza mu gihe hari imiryango ibayeho mu bibazo.


text:
ven.
26
juil.
2013
ISOMO RYA MBERE
Igitabo cy’Intangiriro (Intg 18, 20-32)
Abashyitsi batatu ba Abrahamu bari bagiye kujya muri Sodoma. 20Nuko Uhoraho aravuga ati “Induru iterwa na Sodoma na Gomora imaze kuba ndende, n’icyaha cyabo kirakabije ! 21Ngiye kumanuka ndebe niba iby’induru yangezeho ari ko babigenjeje koko. Niba atari byo kandi na byo mbimenye.” 22Ba bagabo bagenda berekeje i Sodoma, Abrahamu we akomeza guhagarara imbere y’Uhoraho.
23Abrahamu aramwegera ati “Koko ugiye kwica intungane hamwe n’umunyabyaha ? 24Hari n’aho wenda haboneka abantu mirongo itanu b’intungane mu mugi ! Ubwo se koko warimbura uriya mugi ? Ntiwababarira hariya hantu ugiriye izo ntungane mirongo itanu ? 25Uramenye ntukabigenze utyo, ngo wice umunyabyaha hamwe n’intungane ; intungane zaba zipfuye urw’abagome. Ntibikabeho ! Ucira imanza isi yose ntakarenganye !” 26Uhoraho ati “Ninsanga muri Sodoma hari intungane mirongo itanu nzahagirira imbabazi, nzahasonera kubera izo ntungane mirongo itanu.”
27Abrahamu ati “Jye mukungugu, jyewe w’ivu, nongeye kuvugisha Databuja. 28Za ntungane mirongo itanu nihaburamo eshanu, bizatuma usenya uriya mugi wose ?” Uhoraho ati “Nimpasanga intungane mirongo ine n’eshanu sinzahasenya.” 29Abrahamu ati “Ahari wenda haboneka mirongo ine !” Uhoraho ati “Sinzawusenya ngiriye abo mirongo ine.” 30Abrahamu ati “Databuja ntarakare, nongeye kubaza : ahari wenda haboneka mirongo itatu ?” Uhoraho ati “Sinzawusenya ninywusangamo mirongo itatu.” 31Abrahamu ati “Nongeye kwiyemeza kubaza Databuja : ahari wenda haboneka makumyabiri ?” Uhoraho ati “Sinzahasenya nihaboneka makumyabiri.” 32Abrahamu ati “Databuja ntarakare, reka noneho mvuge ubwa nyuma : ahari wenda haboneka icumi gusa.” Uhoraho ati “Sinzahasenya ngiriye abo icumi.”
ZABURI (Zab 138 (137) 1-2a, 2b-3, 6-7, 8)
Inyik/ Nyagasani, umunsi nagutakiye waranyumvise.
Uhoraho, ndakogeza n’umutima wanjye wose,
ndakuririmbira imbere y’ab’ijuru bose.
Mpfukamye nerekeye Ingoro yawe ntagatifu.
Ndogeza izina ryawe kubera impuhwe zawe n’ubudahemuka bwawe,
kuko warangije amasezerano yawe,
bigatuma ubwamamare bwawe burushaho kugaragara.
Umunsi nagutakiye waranyumvise,
maze urampumuriza, unyongerera imbaraga.
N’ubwo Uhoraho akomeye bwose ntabura kwita ku baciye bugufi,
naho abirasi akabamenyera kure !
N’aho naba mu makuba y’urudubi, urangoboka ukambeshaho ;
ukubitagura abanzi banjye, maze indyo yawe igatuma mbatsinda.
Uhoraho azankorera byose !
Uhoraho, impuhwe zawe zihoraho ubuziraherezo,
ntuzatererane uwo waremesheje ibiganza byawe !
ISOMO RYA KABIRI
Ibaruwa Mutagatifu Pawulo Intumwa
yandikiye Abanyakolosi (Kol 2, 12-14)
Bavandimwe, 12igihe mubatijwe mwabambanywe na Kristu kandi muzukana na We, kuko mwemeye ububasha bw’Imana yamuzuye mu bapfuye. 13Mwebwe mwari mwarapfuye muzize ibyaha byanyu n’umubiri wanyu wandavuye, none Imana yabashubije ubugingo hamwe na We, itubabarira ibicumuro byacu byose. 14Yasibanganyije urwandiko rwadushinjaga imyenda twarimo kubera amategeko tutakurikije, irarushwanyaguza irubamba ku musaraba.
IBANGONDIRIMBO RIBANZIRIZA IVANJILI (Rom 8, 15)
Alleluya Alleluya.
Ku bwa Roho utugira abana bishingiwe kibyeyi :
Imana tuyita “Abba ! Data !”
Alleluya.
IVANJILI
+ Luka (Lk 11, 1-13)
1Umunsi umwe Yezu yari ahantu asenga. Arangije, umwe mu bigishwa be aramubwira ati “Mwigisha, natwe dutoze gusenga nk’uko Yohani yabigenjereje abigishwa be.” 2Nuko arababwira ati “Igihe musenga mujye muvuga muti :
Dawe, izina ryawe ryubahwe,
Ubwami bwawe nibuze,
3ifunguro ridutunga uriduhe buri munsi.
4Utubabarire ibicumuro byacu,
kuko natwe tubabarira uwaducumuyeho wese,
kandi ntudutererane mu bitwoshya.”
5Nuko arababwira ati “Tuvuge ko umwe yaba afite incuti, akagenda ayigana mu gicuku akayibwira ati ‘Mugenzi wanjye, nguriza imigati itatu ; 6dore incuti yanjye iri mu rugendo intungutseho, none mbuze icyo nyiha.’ 7Hanyuma undi akamusubiriza mu nzu ati ‘Windushya ! Dore nakinze kandi jye n’abana banjye turaryamye ; sinshobora kubyuka ngo nguhe iyo migati.’ 8Ndabibabwiye : n’aho atabyutswa no kumuhera ko ari incuti ye, yabyutswa n’uko yamubujije uburyo, maze akamuha ibyo akeneye byose.
9Nanjye ndabibabwiye : musabe muzahabwa ; mushakashake muzaronka ; mukomange muzakingurirwa. 10Kuko usaba wese ahabwa, ushakashaka akaronka, n’ukomanga agakingurirwa. 11Mbese ni nde mubyeyi muri mwe, umwana we yasaba umugati akamuhereza ibuye ? Cyangwa se yamusaba ifi, aho kuyimuha akamuhereza inzoka ? 12Cyangwa se yamusaba igi, akamuherza manyenga ? 13Niba rero mwebwe n’ububi bwanyu, muzi guha abana banyu ibintu byiza, So uri mu ijuru azarushaho ate guha Roho Mutagatifu abamumusabye ?”


text:
Jan 09, 2017 Adolphe Mitali Andi makuru 0
Ujya kumva ukumva abantu basengera muri amwe mu matorero cyangwa se Kiliziya, bakubwiye ukuntu iwabo haboneka ibitangaza no gukira indwara biturutse ku Mana. Nkurikije ijambo ry’Imana twahawe rigamije kutubera umuyobora ngo tudateshuka inzira, ndahamya ko ibyo ngirwa bitangaza bihakorerwa atari iby’Imana, ibi nkaba ndibubyerekanishe amagambo atari na menshi dusanga muri Bibiliya. Muri iyi nyandiko ndifuza kwereka abasomyi b’iki kinyamakuru igipimo bakoresha kugira ngo bamenye niba ibitangaza bibera aho basengera ari Ibituruka ku Mana cyangwa se Kuri Satani.
Ijambo ry’Imana tubona muri 2 Pet 1:16-19, ni ijambo rikomeye ritwereka uburyo Imana iha agaciro ijambo ryayo kuruta ibindi byose byaba ibitangaza uko byaba bingana kose, iryo jambo ry’Imana niryo twahawe ngo rikureho umwijima ritumurikire nkuko ribivuga. Muri iri jambo Petero aragereranya ibintu bibiri yerekana ko biboneye, bakaniyumvira Imana ikuza Yesu ku musozi igihe yamwerekanaga yerekana itandukanyirizo rye na Mose na Eliya.Petero rero yerekana ko ibyo atari imigani babwiwe ahubwo babyiboneye. Petero ariko mu kwerekana agaciro k’ijambo ry’Imana, avuga hepfo ati : “Nyamara rero dufite ijambo ryahanuwe rirushaho gukomera…:”2 Pet 1: 19, iryo jambo ni Bibiliya tubwirwa kubahiriza kuruta ikindi cyose mu nzira dushakamo Imana.Petero arerekana neza ko nubwo bumvise ijwi ry’Imana ku musozi, bakibonera Yesu akuzwa, ibyo bidakuraho ko ijambo ry’Imana ariryo gihamya kurusha ibyo. Ibyo biratwereka iki? Ibi bitwigisha ko byashoboka ko twabona ibitangaza, tukumva amajwi, tukabona se uwiyita malayika, ko ariko ibyo bitagenderwaho nk’ijambo ry’Imana, kandi ko ibyo bidakwiye kwemerwa niba niba bidahamywa na rya jambo.Ibi birahamywa n’ijambo ry’Imana tubona mu Abagalatiya 1:6-9, aho Paulo acyaha Abagalatiya ababwira ko bavuye ku butumwa Bwiza Bwa Kristo , Paulo ahamya ko atabuhawe n’abantu, bakaba baragiye ku bundi butumwa, ndetse Paulo abwita ikindi aho agira ati: “Ariko nihagira ubabwiriza ubundi butumwa butari ubwo twababwirije, aritwe cyangwa se malayika uvuye mu ijuru, avumwe.” Aha biragaragara ko niyo yaba ari malayika twiboneye ibyo yavuga bivuguruza Bibiliya tudakwiye kubyemera. Ibi ntawe bikwiye gutangaza kuko Satani n’abadayimoni bajya bihindura abamalayika b’umucyo.Ni nayo mpamvu tubwirizwa kutizera imyuka yose ahubwo tugomba kuyigerageza ngo turebe ko iva ku Mana 1 Yoh 4:1, Iyi niyo mpamvu abakjozi b’Imana nka Rebecca Brown bajya bubahiriza iri jambo, nk’aho yageragezaga Malayika umubonekeye.
Bavandimwe, Imana yashyizeho ijambo ryayo tugomba kugenderaho ariryo Bibiliya. Niba mu itorero cyangwa kiliziya usengeramo habonekamo ibitangaza, ariko ukaba uzi neza ko iryo torero ridashinze imizi mu kuri kwa Bibiliya , ndakweruriye menya ko ibyo bitangaza bihabera atari iby’Imana ahubwo ni ibya Satani.
Wenda wakwibaza ngo bishoboka bite ko satani cyangwa abadayimoni bakora ibitangaza.
Reka ndangize nkwandikira ijambo ry’Imana riboneka muri 2 Abatesalonike 2:9-12, nkwinginga kandi ninginga Imana ngo uryiteho ” Kuza k’uwo mugome kuri mu buryo bwo gukora kwa Satani, gufite imbaraga zose, n’ibimenyetso , n’ibitangaza by’ibinyoma, n’ubuhenzi bwose bwo gukiranirwa ku barimbuka, kuko batemeye gukunda ukuri ngo bakizwe.Nicyo gituma Imana izaboherereza ubushukanyi bukomeye cyane ngo bizere ibinyoma kugira ngo abatizeye iby’ukuri bose bakishimira gukiranirwa, bacirweho iteka.” 2 Abatesalonike 2:9-12
Ntiwishuke ngo uvuge ngo ubwo uvuga Yesu cyangwa Yezu, ukemera ko yabyawe na Roho Mutagatifu n’ibindi bijanye n’ukwemera ko wowe utashukwa. Uzashukwa kandi ariya magambo yose yo mu Batesalonike ni wowe asohoyeho kuko utakunze ukuri kose, wavangiye ukuri kw’Imana ibinyoma n’ibigirwamana. Ibyo Imana ikaba ibyanga urunuka.
Ijambo ry’Imana rikweruriye ko kubera ko utakunze ukuri ,Imana izakoherereza ubushukanyi, ngo wizere ibinyoma, iwanyu haboneke ibimenyetso n’ibitangaza by’ibinyoma. Kuko wanze ukuri nyuma yaho uzarimbuka.
Ukuri ni ijambo ry’Imana Bibiliya, wanze kwemera ukiyongereramo ibiyivuguruza.
Uraburiwe.
Adolphe MITALI.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
mar.
25
janv.
2011
ISOMO RYA MBERE
Intangiriro y’ibaruwa ya kabiri Mutagatifu Pawulo Intumwa yandikiye Timote (2 Tim 1, 1-8)
1Jyewe Pawulo, intumwa ya Kristu Yezu ku bushake bw’Imana, kugira ngo namamaze Isezerano ry’ubugingo duherwa muri Kristu Yezu, 2kuri Timote, umwana wanjye nkunda cyane: nkwifurije ineza n’imbabazi n’amahoro biva ku Mana Data, no kuri Kristu Yezu Umwami wacu. 3Mpora nshimira Imana nkorera n’umutima ukeye, nk’uko abasokuruza banjye babigenjeje, kandi simpwema kuyambaza ijoro n’amanywa nkuzirikana. 4Iyo nibutse amarira yawe, nifuza cyane kukubona kugira ngo nezerwe.
5Niyibutsa kandi ukwemera kuri muri wowe ku buryo butihishira, kwa kundi kwabanje kuba muri nyogokuru wawe Loyida, no muri nyoko Ewunika, nkaba ntashidikanya ko kuri no muri wowe ubwawe. 6Ni cyo gituma ngusabye kwivugururamo ingabire Imana yagushyizemo, igihe nkuramburiyeho ibiganza. 7Koko rero Imana ntiyaduhaye umutima wuje ubwoba, ahubwo yaduhaye umutima wuje imbaraga, urukundo no kwitsinda. 8Ntuzagire rero isoni zo kubera Umwami wacu umuhamya, cyangwa se ngo ugire isoni kubera jyewe ufunzwe ari We nzira, ahubwo ujye ufatanya nanjye kuruhira Inkuru Nziza, ushyigikiwe n’imbaraga z’Imana.
ZABURI (Zab 96 (95), 1-2a, 2b-3, 7-Sa, 9-10a)
Inyik/ Nimugende mwamamaze mu mahanga yose ibitangaza by’Imana!
Nimuririmbire Uhoraho indirimbo nshya,
isi yose niririmbire Uhoraho!
Nimuririmbire Uhoraho, musingize izina rye.
Uko bukeye nimwogeze agakiza ke,
Nimwamamaze ikuzo rye mu mahanga,
n’ibyiza bye mu miryango yose.
Nimwegurire Uhoraho, miryango y’amahanga,
nimwegurire Uhoraho ikuzo n’ububasha,
nimwegurire Uhoraho ikuzo ry’izina rye.
Nimwunamire Uhoraho wisesuyeho ubutagatifu,
nimuhinde umushyitsi, bantu b’isi yose.
Nimuvuge mu mahanga muti «Uhoraho ni Umwami!»
IVANJILI
IBANGONDIRIMBO RIBANZIRIZA IVANJILI (1 Tim 3, 16)
Alleluya Alleluya.
Uragasingizwa Kristu:
wowe wigaragarije muri kameremuntu,
ukamamazwa mu banyamahanga, ukemerwa ku isi yose.
Alleluya.
+ Amagambo yo mu Ivanjili ntagatifu uko yanditswe na Luka (Lk 10, 1-9)
Muri icyo gihe, mu bigishwa ba Nyagasani 1ahitamo n’abandi mirongo irindwi na babiri, maze abohereza imbere ye babiri babiri, mu migi yose n’ahandi hose yajyaga kunyura. 2Arababwira ati«Imirima yeze ari myinshi, ariko abasaruzi ni bake; nimusabe rero Nyirimyaka yohereze abasaruzi mu mirima ye. 3Ngaho nimugende; dore mbohereje nk’abana b’intama mu birura. 4Ntimugire icyo mujyana, kaba agasaho k’ibiceri, waba umufuka, zaba inkweto; kandi mwirinde guhera mu nzira muramukanya. 5Urugo rwose mwinjiyemo mubanze muvuge muti “Amahoro kuri iyi nzu!” 6Nihaba umuntu w’amahoro, amahoro yanyu azamusakaraho; nahabura azabagarukira. 7Mugume muri iyo nzu, munywe kandi murye icyo babahaye, kuko umukozi akwiriye igihembo cye. Ntimukave mu nzu mujya mu yindi. 8Umugi wose muzinjiramo bakabakira: muzarye ibyo babahereje. 9Mukize n’abarwayi muhasanze, kandi mubabwire muti “Ingoma y’lmana ibari hafi”


text:
Rwanda | Ruhango: kurangiza kaminuza kwe abikesha imiyoborere myiza ya FPR
Jean Marie Vianney arangije kwiga muri SFB abikesha imiyoborere myiza ya FPR
Twahirwa Jean Marie Vienne atuye mu murenge wa Ruhango akarere ka Ruhango, arangije kwiga muri kaminuza y’imari n’icungamutungo “SFB†Gikondo, avuga ko kubwe ntacyo yari kwigezaho iyo bitaza kuba imiyoborere myiza y’umuryango wa FPR-Inkotanyi.
Jean Marie avuga ko arangije kwiga icyiciro cya kaminuza mu buryo nawe atazi  uburyo bigenze, ngo kuko yatangiye kwiga amashuri abanza yiyumvamo ko ataziga kuko iwabo bari abakene kandi nta muyobozi n’umwe baziranye.
Agira ati “njye natangiye kwiga nzi ko ikibuga ari nka cya kindi, ndangiza amashuri abanza nzi ko kwiga kwanjye birangiye. Ngiye kumva numva ngo nahamagawe ngiye kwiga amashuri yisumbuye birantangazaâ€
Twahirwa yabonye bamuhamagaye kwiga amashuri yisumbuye yumva ari uburyo bwo kumwoshyoshya ariko abona arayarangije ndetse banamuhamagara kwiga kaminuza akaba arangije mu ishami ry’umucangamutungo muri SFB.
Ibi byose byabaye ibyishimo kuri uyu musore, kuko ngo mu buzima bwe yari azi ko nta mukene ugomba kwiga. Ariko ngo aho FPR yaziye nta muntu utarize nudafite ubushobozi ngo igutera ingabo mu bitugu ikakuzamura mu buryo butigeze bubaho.
Uyu musore kimwe n’abandi banyarwanda batandukanye, bagaragaje ibyo FPR yabagejejeho mu gihe uyu muryango urimo kwitegura kwizihiza isabukuru y’imyaka 25 umaze ushinzwe.


text:
Bamwe mu baturage batagiraga aho baba bo mu mirenge ya Kamembe na Gihundwe bishimiye ko babonye aho gutura kuko ngo bagendaga bacumbikirwa n’imiryango ariko bakaba bari bamaze kurambirwa.
Niyonkuru Christine, umwe mu barokotse Jenoside utishoboye wahawe inzu, yagize ati “Nari ncumbitse mu muryango nyuma y’uko mbuze ababyeyi muri Jenoside ariko nyogokuru wari uncumbikiye yaje gupfa, biba ngombwa ko iyo nzu bayishyira ku isoko, ariko ubu bampaye inzu yajye ndabishimira Imana.”
Niyoyita Marie na we avuga ko yari yarahuye n’akaga nyuma y’aho umugabo we amusigiye abana 6 atagira aho kuba kuko inzu yari afite yari yarashaje bikabije, basa n’ababa hanze ku buryo imvura yagwaga bakanyagirwa. Ubu arishimira ko yubakiwe inzu nziza yo kubamo.
Kinihira Hakiza, umuyobozi w’umushinga RWA 543 muri Paruwasi ya EPR - Kamembe, avuga ko bari bahangayikishijwe n’abantu batagira aho kuba ariko umuterankunga wabo, Compassion International, abafasha kubaka inzu 12 z’abatishoboye.
Yagize ati “Hari abantu benshi batari bafite aho kuba kandi wabareba ukabona bateye impuhwe kuko nta bandi bashoboraga kubagoboka, ariko twagize amahirwe umuterankunga wacu Compassion International badufasha amafaranga yo kubakira abantu 12.”
Umukozi ushinzwe imibereho myiza mu Murenge wa Kamembe, Alice Utamuriza, yashimiye abafatanyabikorwa b’akarere bo mu itorero rya EPR kuri iki gikorwa cyo gufasha abatishoboye kubona amazu yo kubamo.
Utamuriza yasabye abahawe aya mazu kuyafata neza. Ati “Turabasaba kuzita kuri aya mazu mwubakiwe. Muzayiteho muyakorere isuku kandi ntituzumve ko hari uwayigurishije kuko nihagira ubikora azakurikiranwa.”
Iki gikorwa cyo kubakira abatishoboye bo mu mirenge ya Kamembe na Gihundwe amazu 12 cyatwaye amafaranga y’u Rwanda agera kuri miliyoni 24, aho buri nzu ibarirwa mu gaciro ka miliyoni ebyiri z’amanyarwanda.


text:
Urwenya-Ibya Bazumvampehe
Ibya Bazumvampehe
Umugabo Bazumvampehe yagiye ku kazi yasinze, noneho umukoresha we Gasyampeke ararakara cyane, ati koko nta soni ufite zo kuza ku kazi wasinze? Undi ati: “rwose urandenganya ibi byose ni muganga wabiteye!” Umukoresha we ati : “nonese muganga ni we wakwinitse mu nzoga?”. Undi ati: “rwose ejo nagiye kwa muganga mbabara mu nda, noneho anyandikira umuti ngomba kugura; ariko uzi ukuntu nawe bandika. Icyo nabashije gusoma ku rupapuro rero ni ahanditse amacupa abiri, n'ahandi handitse gatatu ku munsi. Urumva nawe ibyakurikiyeho”.
Shyiraho Igitekerezo!
Subscribe to: Post Comments (Atom)


text:
lun.
22
août
2011
ISOMO RYA MBERE
Ibaruwa ya mbere Mutagatifu Pawulo Intumwa yandikiye Abanyatesaloniki (1 Tes 4, 1-8)
1Bavandimwe, turabasaba tubinginga muri Nyagasani Yezu ngo mwifate ku buryo bushimisha lmana nk’uko twabibigishije ; ni ko musanzwe mubigenza, ariko noneho nimurusheho. 2Muzi kandi amategeko twabahaye muri Nyagasani Yezu ayo ari yo. 3Dore icyo Imana ibashakaho: ni uko mwaba intungane, mukirinda ubusambanyi. 4Ahubwo buri wese muri mwe amenyere kwifata, agumane ubumanzi n’ubwiyubahe, 5yange gutwarwa n’irari nk’abanyamahanga batazi Imana. 6Kandi ntihakagire ucumura ku uwo bava inda imwe, cyangwa ngo amurenganye muri ibyo, kuko Nyagasani azahana abagenza batyo, nk’uko twabibabwiye tubihanangiriza. 7Koko rero Imana ntiyaduhamagariye kwandavura, ahubwo yaduhamagariye kuba intungane. 8Ni na yo mpamvu usuzugura aya mategeko, atari umuntu aba asuzuguye, ahubwo aba asuzuguye Imana yabashyizemo Roho Mutagatifu wayo.
ZABURI (Zab 97 (96), 1-2, 5-6, 10ab.12)
Inyik/ Ntungane, nimwishimire Uhoraho.
Uhoraho ni Umwami ! Isi nihimbarwe,
abaturiye inkombe nibasagwe n’ibyishimo !
Igicu cy’urwijiji kiramukikije,
ubutabera n’ubutarenganya ni ikibanza cy’intebe ye.
Imisozi irashonga nk’ibishashara,
mu maso y’Uhoraho, Umutegetsi w’isi yose.
Ijuru riramamaza ubutabera bwe,
maze imiryango yose ikarangamira ikuzo rye.
Mwebwe abakunda Uhoraho nimwange ikibi,
kuko amenya ubuzima bw’abayoboke be.
Ntungane nimwishmire Uhoraho,
maze mumusingirize ubutungane bwe.
IBANGONDIRIMBO RIBANZIRIZA IVANJILI (Lk 21, 36)
Alleluya Alleluya.
Hahirwa umuntu usenga igihe cyose :
azashobora gutunguka imbere y’Umwana w’umuntu.
Alleluya.
IVANJILI
+ Matayo (Mt 25, 1-13)
Muri icyo gihe, Yezu yabwiraga abigishwa be iby’ihindukira rye, maze abacira uyu mugani ati 1« Ingoma y’ijuru izagereranywa n’abakobwa cumi bafashe amatara yabo, bajya gusanganira umukwe. 2Batanu muri bo bari abapfayongo, abandi batanu ari abanyamutima. 3Abakobwa b’abapfayongo bafata amatara yabo, ariko ntibajyana amavuta yo kongeramo ; 4naho abanyamutima bafata amatara hamwe n’amavuta mu tweso. 5Nuko rero umukwe atinze barahunyiza, bose barasinzira. 6Ariko mu gicuku akamu karavuga ngo ‘Dore umukwe araje, nimujye kumusanganira !’ 7Nuko ba bakobwa bose barabaduka, batunganya amatara yabo. 8Ab’abapfayongo babwira ab’abanyamutima bati ‘Nimuduhe ku mavuta yanyu, kuko amatara yacu agiye kuzima.’ 9Ariko abanyamutima barabasubiza bati ‘Ahubwo nimugane abacuruzi mwigurire, tutavaho tubura aduhagije twese.’ 10lgihe bagiye kuyagura umukwe aba araje ; abiteguye binjirana na we mu nzu y’ubukwe, nuko umuryango urakingwa. 11Hanyuma ba bakobwa bandi baraza, barahamagara bati ‘Nyagasani, Nyagasani, dukingurire!’ 12We rero arabasubiza ati ‘Ndababwira ukuri : simbazi !’ 13Nuko rero murabe maso, kuko mutazi umunsi n’isaha.»


text:
Imihango yo kumuherekeza izatangira kuva saa moya kugeza saa mbili hakirwa umurambo ku bitaro byitiriwe Umwami Faisal biherereye ku Kacyiru, nyuma imiryango, inshuti n’abavandimwe bakamusezeraho iwe i Nyamirambo.
Senateri Mucyo yari amaze umwaka urenga gato ari Umusenateri ariyo mpamvu nyuma yo kumusezeraho mu rugo rwe bizakurikirwa no kumusezeraho mu cyubahiro mu cyumba cy’Inama z’Inteko rusange ya Sena.
Nk’umukirisitu Gatolika, hazaturwa igitambo cya Misa cyo kumusezeraho muri Paruwasi yitiriwe Umubyeyi w’Amahoro ‘Regina Pacis’ i Remera, hakurikireho gushyingura mu irimbi rya Rusororo.
Senateri Mucyo abamuzi bemeza ko yari inyangamugayo, yakundaga abantu, agaca bugufi mbese akaba imfura. Asize umugore n’abana bane, umukobwa umwe n’abahungu batatu.
Inkuru bifitanye isano:
Senateri Jean de Dieu Mucyo yitabye Imana
Urwibutso Senateri Mucyo yasigiye abo yakoranye na bo


text:
sam.
29
oct.
2011
Buri mwaka, mbere gato y’uko umwaka wa liturujiya urangira, Kiliziya yose ihimbaza umunsi mukuru w’Abatagatifu bose, ari bo bakristu bari kumwe n’Imana bakaba badusabira. Duhimbaza iyo « mbaga nyamwinshi y’abantu umuntu adashobora kubarura, yaturutse mu mahanga yose, mu miryango yose, mu bihugu byose no mu ndimi zose ». (Hish 7, 9a).
Buri mutagatifu ukwe abeshwaho no guhora arangamiye ikuzo ry’Imana, akayirebera amaso ku maso mbese akibera mu rukundo rwayo. Bose hamwe ariko baremye umurwa mutagatifu ari wo Yeruzalemu yo mu ijuru : ni ingoma yeguriwe ababayeho bakurikije ingingo z’interahirwe. Ni bo baremye Kiliziya yo mu ijuru. Mu kinyejana cya IX, ni Papa Gerigori wa IV washyize uwo munsi mukuru kuwa 01 Ugushyingo.


text:
dim.
27
avril
2014
Santarair ya Gaseke ni imwe muri Santarari enye zigize Paruwasi ya Mutete, Diyosezi ya Byumba. Iherereye muri metero 400 uvuye ku muhanda Kigali-Gatuna. Ihana imbibi na Santari Nyagatoma na Santarari Ramburza ya Paruwasi Rwamiko, na Santarari Rutambi ya Paruwasi Rutongo muri Arkidiyosezi ya Kigali.
Ku italiki ya 07/10/1993 nibwo Padiri Edouald SENTARURE na Padiri Cyprien MWISENEZA, bari abapadiri pa Paruwasi ya Muyanza, bashyize mu bikorwa icyifuzo cy’uko Gaseke iba Santarari. Nyuma y’aho rero Abakristu barahahuriraga bagasenga bafashijwe n’Umukateshiste ari we Selesitini NSENGIMANA, ariko nta Kiliziya yo gusengeramo bari bafite, bagahura n’ingorane batewe n’imvura cyangwa izuba. Bafasha umwanzuro wo gukusanya imisanzu ngo biyubakire kiliziya. Mu mwaka wa 2001, nibwo bagejeje kuri Nyiricyubahiro Musenyeri Servilien NZAKAMWITA, Umushumba wa Diyosezi ya Byumba icyifuzo cyo kubaka kiliziya, acyakira neza kandi yemera kuzabafasha uko ashoboye. Yaje kuhashyira ibuye ry’ifatizo ku wa 09/01/2003, nyuma yahoo gato yazanye n’Intumwa ya Papa mu Rwanda hakorwa Fundrising, inkunga iratangwa maze imirimo y’ubwubatsi ihita itangira, Kiliziya imaze kuzura yakinguwe n’Umushumba wa Diyosezi ya Byumba ku wa 04/09/2005.
Iyi Santarari ya Gasekeituwe n’Abakristu 2 793, igizwe n’inama z’imirenge 5, imiryango.remezo ni 17, imiryango y’agisiyo gatolika ikorera muri iyi Santarari ni: Abanyamutima,Legio Maria, Abakarisimatike, Abakarumeli, abasaveri n’Abamariyali.
Kubera rero ku Intumwa ya Papa yageze ku Kibanza cy’Iyi Santarari ku italiki ya 09/01/2003, ndetse ikagira uruhare mu iyubakwa rya kiliziya, abakiristu bahisemo kuyitirira Papa wohereje intumwa mu Rwanda ariwe Papa Yohani Pawulo wa kabili, no kuri icyi cyumweru ku wa 27/04/2014 Santarari yose ikaba yishimiye ishyirwa mu rwego rw’Abatagatifu Papa Yohani Pawulo wa II, haturwa igitambo cy’Ukaristiya n’ibirori bitandukanye
Padiri Viateur SAFARI


text:
Itorero Zion Temple riyobowe n’intumwa y’Imana Dr Paul Gitwaza ririmo gutegura urugendo rwa gihanuzi rwise Authentic Word Prophetic tours. Uru rugendo ruzamara iminsi icumi (10) ruzabera muri Isirayeli kuva tariki 16/03 kugeza 26/03/2016, igihugu kibitse amateka ya Bibiliya, rukaba rugamije gufasha abakristo gusobanukirwa neza amateka y’ijambo ry’Imana, bakamenya ibyanditswe bahibereye.
Apostle Dr Paul Gitwaza muri Isirayeli asobanurira abo baba bajyanye mu rugendo rwa gihanuzi
Pasteri Umuhoza Barbara, ukuriye itsinda ry’abasemuzi mu itorero Zion Temple, akaba ari nawe ushinzwe gutegura ingendo zijya muri Isirayeli, yatangarije Ubugingo.com ko uru rugendo rwiswe urwa gihanuzi kuko rutandukanye n’izindi abantu bose bakora. Ati ‘’twarwise urwa gihanuzi kuko ruba rufite intumbero ya gihanuzi, hari ibikorwa bihakorerwa biri prophetic bisa nko kuganiriza cyangwa se kugira icyo uvuga kuri future yawe ( ejo hazaza), urugero hari abagera i Kana bagasengera ingo zabo mu buryo bw’umwuka bwa gihanuzi, bitandukanye n’abahagera bakerekwa ibyahakorewe bagataha.’’
Pasteri Umuhoza Barbara, ukuriye itsinda ry’abasemuzi mu itorero Zion Temple, akaba ari nawe ushinzwe gutegura ingendo zijya muri Isirayeli
Pasteri Barabara avuga ko uru rugendo rwitwa urwa gihanuzi kuko hari ibikorwa bya gihanuzi bihabera. Avuga ko rutandukanye n’izindi abantu bahakorera kuko atari ugusura gusa. Ati ‘’ ntabwo tujyayo nk’uko umuntu ajya mu kinigi cyangwa ahandi hantu hafite ubwiza nyaburanga, oya, ahubwo ni urugendo rw’Umwuka.’’
Past Barbara yemeza ko uru rugendo rufite umusaruro ukomeye kuko hari ikintu gihinduka mu buzima bw’umuntu mu buryo bw’Umwuka, cyane ko rufasha gusobanukirwa ibyanditswe mu ijambo ry’Imana ariko bahibereye.
Uru rugendo rwitwa urwa gihanuzi kuko ruba rugizwe ahanini n’amasengesho
Uru rugendo rugiye kuba ku ncuro ya gatatu ruhuza abantu baturutse mu bihugu bitandukanye hirya no hino ku isi, rukaba rwaravuye ku gitekerezo cy’Intumwa Dr Paul Gitwaza mu mwaka w’2013, ariko ruza gukunda mu mwaka w’2015 mu kwezi kwa gatatu, urwakurikiyeho rukaba rwarabaye mu kwezi kwa cyenda.
Kugira ngo umuntu ajye muri uru rugendo asabwa kwegera itorero Zion Temple agahabwa amabwiriza, yamara kuzuza ibisabwa akajyana nabo.


text:
Polisi y’ u Rwanda irakangurira ababyeyi kugira uruhare rukomeye mu mirerere y’ abana babo bakurikiranira hafi imyitwarire yabo ya buri munsi hagamijwe kugira ngo koko aba bana bazavemo abenegihugu bazima babereye u Rwanda ndetse bashobora gufasha mu iterambere ry’ingo zabo yewe niry’ igihugu.
Ni muri urwo rwego ku italiki ya 6 Ukwakira mu cyumba cy’inama cy’icyicaro cya Polisi mu Ntara y’Amajyepfo giherereye mu karere ka Huye , Umuyobozi wa Polisi muri iyi ntara, Assistant Commissioner of(...)
Polisi y’ u Rwanda irakangurira ababyeyi kugira uruhare rukomeye mu mirerere y’ abana babo bakurikiranira hafi imyitwarire yabo ya buri munsi hagamijwe kugira ngo koko aba bana bazavemo abenegihugu bazima babereye u Rwanda ndetse bashobora gufasha mu iterambere ry’ingo zabo yewe niry’ igihugu.
Ni muri urwo rwego ku italiki ya 6 Ukwakira mu cyumba cy’inama cy’icyicaro cya Polisi mu Ntara y’Amajyepfo giherereye mu karere ka Huye , Umuyobozi wa Polisi muri iyi ntara, Assistant Commissioner of Police(ACP) Dismas Rutaganira yayoboye inama yigaga ku kibazo cy’abana bo mu muhanda ndetse no kurwanya ibiyobyabwenge.
Iyi nama yari yitabiriwe n’Umunyamabanga nshingwabikorwa w’Intara y’Amajyepfo, Jeanne izabiriza wari uhagarariye umuyobozi w’intara, abahagarariye inzego zishinzwe umutekano mu ntara y’amajyepfo bose, abayobozi ba Polisi ku nzego zose muri iyo ntara ndetse n’abahagarariye urubyiruko rw’abakorerabushake mu gukumira ibyaha(RYVCP).
Ku murongo w’ibyigwa, gushakira ingamba hamwe ku kibazo cy’abana bo mu muhanda n’uburyo iki kibazo cyarangizwa mu Ntara y’Amajyepfo ku bufatanye bw’inzego zose zihakorera, hari kandi no gufatanya kurwanya ibiyobyabwenge bigarahara muri iyi ntara.
Mu ijambo rye, umuyobozi wa Polisi mu Ntara y’Amajyepfo, yasabye abitabiriye inama ko, buri wese mu rwego rwe, agomba kuba umusemburo n’imboni y’uburere bwiza bugomba guhabwa abana no kubashakira ibyo bakeneye, babicishije mu bukangurambaga bagomba gutanga aho bayobora, cyane cyane bugenewe n’abarebwa no gutanga uburere n’uburezi ku nzego zose.
ACP Rutaganira yagize ati:” Dufatanyije, tugomba kwibutsa ababyeyi kurera neza no gukurikirana abana babo muri byose , tukabakangurira kwihutira gutanga amakuru igihe baba babuze umwana kugirango ashakwe agarurwe mu muryango nk’uko byifuzwa n’ubuyobozi bw’igihugu.”
Yakomeje asaba abari mu nama gukurikiranira hafi ingo n’imiryango bibanye nabi kuko amakimbirane ariyo atuma abana bava iwabo bagahitamo kwigira mu muhanda; aha yagize ati:” Ikibazo cy’abana bo mu muhanda gifite imizi mu makimbirane yo mu ngo no mu miryango, aho abashinzwe kubareberera bose basiganira inshingano zo kubitaho, nabo bakagana iyo mu muhanda.”
Yibukije abitabiriye inama ko hari itegeko rihana umubyeyi cyangwa umurezi wateshutse ku nshingano ze zo kurera maze abakangurira kutazuyaza mu guhana ababyeyi bagaragarwaho n’amakosa nkayo.
Aha ACP Rutaganira yagize ati:” Guhana bamwe mu babyeyi bata inshingano zabo zo kurera neza , bizatuma abandi babitaho bityo abajya mu muhanda bagabanuke ndetse barangire kuko gahunda yo kubakuramo bagashakirwa imiryango ibitaho yo isanzweho; ariko ntidukwiye kubona abashyashya bawujyamo.”
Avuga ku bindi bihungabanya umutekano, umuyobozi wa Polisi mu Ntara y’Amajyepfo yagarutse ku biyobyabwenge bikomeje kuza ku isonga mu byaha bigaragara muri iyi ntara.
Yagize ati:” Ibiyoyabwenge ni nyirabayazanya w’ibyaha hafi ya byose duhura nabyo, ariko nidufatanya kubirwanya, tuzaba turwanyirije icyarimwe ibyaha byinshi kandi icyo dusabwa ahanini ni ubushake kuko ubushobozi bwo burahari.”
Madamu Jeanne Izabiriza wari uhagarariye umuyobozi w’intara mu ijambo rye, yashimiye Polisi ikorera muri iyi ntara ku bushake bw’ubufatanye igaragaza mu gushakira umuti ibihungabanya umutekano kandi yizeza ubufatanye bwose hagati y’urwego ahagarariye n’izishinzwe umutekano.
Izabiriza yagize ati:”Ikibazo cy’abana bo mu muhanda, ni ikibazo cy’igihugu, niyo mpamvu ntawe utarebwa na cyo kuko nta hazaza igihugu cyaba gitegereje hakomeje kubaho ba ntibindeba, dufatanye kubahindura mu bukangurambaga ndetse n’aho bizaba ngombwa bazahanwe.”
Mu yindi myanzuro y’inama, harimo gukomeza ibikorwa byo gushakisha no gufata abanywa bakanacuruza ibiyobyabwenge harimo no kwigisha urubyiruko ububi bwabyo; harimo kandi gushyira imbaraga mu gukemura ibibazo by’abaturage no gukora ubukangurambaga mu bibazo bimaze igihe kugira ngo bikemuke .via:RNP
Yanditswe na Niyomugabo/Muhabura.rw
Prezida Wacu Gusa Uzako Meze Ubutwari%


text:
Mu gihe kitari gito amaze yitegereza imisengere ya bamwe mu bantu b’iki gihe, umuhanzi Daniel Svensson NIRINGIYIMANA ubarizwa mu itorero rya ADEPR Kacyiru, mu Kanserege yasanze ngo hari abasenga Imana bayiha ibyifuzo bidashinga kandi mu kajagari. Ibi bikaba byanamuteye kugira ubutumwa abagenera burimo n’ubw’uko bakwiye kunyurwa n’uko bari aho gutotesha Imana amagambo mu masengesho rimwe na rimwe banagaragaza kutayiha agaciro ku two bita ko ari duke bafite birengagiza kuyishimira.
Mu kiganiro twagiranye ku murongo wa telephone, uyu muhanzi yavuze ko ubu butumwa bwose bukubiye mu ndirimbo ye yise ’UMWIFATO" aheruka gusohora mu byumweru bibiri bishize. Impamvu yabwo ikaba yaraturutse ku cyo yita ‘Akajagari k’ibyifuzo’ mu misengere yabo. Yavuze ko hari abantu basenga mu kajagari basaba nabi. Urugero atanga aha, ngo ni nk’aho usanga umukozi cyangwa umucuruzi ashobora gusenga agira ati: ‘Mana mpa amafaranga.’ Kandi mu by’ukuri mu kazi ke cyangwa muri ubwo bucuruzi bwe nta yindi nyungu aba ategerejemo usibye amafaranga n’ubundi. Kuri ibi, asanga umuntu yari akwiye gusenga agira ati: “Mana mpera umugisha muri ubu bucuruzi/akazi.”
Yakomeje avuga rimwe na rimwe hari n’ibintu Imana itwima ifite impamvu. Kuko idutekerereza. Iratuzi cyane. Ibi ikaba yabikora mu gihe irengera inyungu zacu, igamije ko duhama mu murongo itwifuzamo, tudateshuka inzira yayo y’agakiza. Aha yatanze urugero avuga ko ngo ushobora kuyisaba miliyoni 100, ariko yo ikabona ko utazikwiye kubera ko ibona ko mu myaka tatu (3) uzaba utakiyikorera, waragiye kure yayo biturutse ku cyo twakwita umurengwe.
Ku musozo w’iki kiganiro, akaba agira imana abantu bashobora kuba basengaga bavuga ngo ‘Imana yaraturetse’ guhindura imvugo mu misengere yabo kuko Imana ari urukundo, ikaba inyembabazi n’impuhwe. Iramutse ituretse ntitwabaho. Ntabwo itwanga. Akaba abwira abantu mu nzego zitandukanye ko bakwiye kunyurwa n’uko bari, n’ibyo Imana yabahaye cyane ko byose biba byaturutse mu ntoke zayo. Ngo nibasenge amasengesho afatika atari uguhora bayisaba gusa dore ko hari n’abatibuka kuyishimira n’ibyo iba yabahaye. Izi ibyo dukeneye byose.